text:
Константин Толкачев Федерация Советында ултырыш уҙғарҙы
ӨФӨ, 2014 йыл, 21 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостан Дәүләт Йыйылышы – Ҡоролтай Рәйесе Константин Толкачев Рәсәй Федерацияһы Закондар сығарыусылар Советының Закондар сығарыу тәьминәте һәм коррупцияға ҡаршы көрәш мәсьәләләре буйынса комиссияһының ултырышын уҙғарҙы. Ултырыш Мәскәүҙә Федерация Советында үтте. Коррупцияға ҡаршы һәм миграция өлкәһендәге ҡануниәтте камиллаштырыуға йүнәлтелгән саралар тураһында мәсьәләләр ҡаралды.
Ульяновск өлкәһе Закондар сығарыу Йыйылышы Рәйесе Анатолий Бакаев Коррупцияға ҡаршы эш итеү буйынса тулы хоҡуҡлы институт эше өлөшөндә үҙ төбәгенең үҙенсәлекле тәжрибәһе хаҡында һөйләне. Комиссия ағзалары ыңғай эш тәжрибәһен Рәсәй төбәктәрендә таратыу кәңәштәрен ҡабул итте һәм был институттың ҡануни нығыныу мөмкинлеген ҡараны.
Миграция процестарын ҡануни көйләү ултырыштың тағы ла бер мәсьәләһе булды. Төп доклад менән Хакасия Республикаһы Юғары Советы Рәйесе Владимир Штыгашев сығыш яһаны. Ул хеҙмәт миграцияһына квота бүлеү менән бәйле килеп тыуған проблемалар тураһында хәбәр итте. Был өлкәләге ҡануниәтте Миграция кодексын әҙерләү һәм ҡабул итеү юлы менән системалаштырыу тәҡдим ителде.
Шулай уҡ 2015 йылға Комиссияның эш планы тикшерелде.
Константин Толкачев Рәсәй Федерацияһы Закондар сығарыусылар Советының Закондар сығарыу тәьминәте һәм коррупцияға ҡаршы көрәш мәсьәләләре буйынса комиссияһын 2013 йылдан алып етәкләй. Комиссия составына Дәүләт Думаһының Именлек һәм коррупцияға ҡаршы көрәш буйынса комитеты рәйесе Виктор Озеров, Федерация Советының Оборона һәм хәүефһеҙлек буйынса комитеты рәйесе Ирина Яровая, шулай уҡ РФ һигеҙ субъекты парламенттарының етәкселәре инә.


c: text/html

text:
Башҡортостанға оториноларингология профиле буйынса 669 квота бүленде
2011 йылда федераль бюджет средстволары иҫәбенә Башҡортостанға оториноларингология профиле буйынса юғары технологик медицина ярҙамы күрһәтеүгә 669 квота бүленде. Шул иҫәптән өҫкө тын алыу юлдары ауырыуҙарын дауалауға 369 квота һәм кохлеар имплантация йүнәлеше буйынса балаларға һәм өлкәндәргә ярҙам күрһәтеүгә 300 квота. Был турала «Рәсәй Федераль медик-биологик агентлығының ғилми-клиник оториноларингология үҙәге» федераль дәүләт учреждениеһының Өфө филиалы директоры Әдип Мөҡминов хәбәр итте.
— Квоталар Башҡортостан халҡына ла, шулай уҡ Рәсәйҙең башҡа төбәктәренән ауырыуҙар өсөн дә бүленә, — тип өҫтәне Әдип Мөҡминов. – Йәғни улар юғары махсус медицина ярҙамын бушлай аласаҡ.
Ул шулай уҡ, РФ Һаулыҡ һаҡлау һәм социаль үҫеш министрлығы тарафынан Өфө филиалына бүленгән 669 квотанан Башҡортостан халҡына 80-е тура килә, шуның унауы — кохлеар имплантация буйынса операцияларға, тип билдәләне.
Былтыр Өфө филиалына юғары технологик ярҙам күрһәтеүгә 180 квота бүленгәйне, шуларҙың 120-һе — кохлеар имплантация буйынса.

robotstxt: allowed

filter: keep


text:
Кино йылында республика асылған кинозалдар һаны буйынса лидерҙар иҫәбенә инде Фото: Олег Яровиков
Кино йылында республика асылған кинозалдар һаны буйынса лидерҙар иҫәбенә инде
Кино йылында республика асылған кинозалдар һаны буйынса лидерҙар иҫәбенә инде Фото: Олег Яровиков
ӨФӨ, 2016 йыл, 20 сентябрь. /«Башинформ» мәғлүмәт агентлығы, Ләйлә Аралбаева/.
Кино йылында Башҡортостан асылған кинозалдар һаны буйынса лидерҙар иҫәбенә инде. Учалы, Дүртөйлө, Күмертау ҡалаларында кинотеатрҙар асылды, тип хәбәр иттеләр Башҡортостан Мәҙәниәт министрлығының матбуғат хеҙмәтендә. Учалыла — 37,5 мең, Дүртөйлөлә 31 мең самаһы кеше йәшәй. Хәҙер ошо ҡалаларҙа йәшәүселәр үҙебеҙҙә һәм сит илдәрҙә төшөрөлгән, шул иҫәптән 3D форматындағы фильмдар ҡарау мөмкинлегенә эйә. Күмертауҙағы «Таусы» кинотеатрына тәүге айҙа уҡ 10 меңдән ашыу тамашасы килде.
Рәсәй Мәҙәниәт министрлығының бәләкәй ҡалаларҙа кинотеатрҙар төҙөү программаһы сиктәрендә йыл башынан 67 кинозал асылған. Йыл аҙағынаса 100 меңгә тиклем кеше йәшәгән ҡалаларҙа 143 заманса кинозал барлыҡҡа килергә тейеш. Асылған кинозалдар һаны буйынса Башҡортостан һәм Свердловск өлкәһе — лидерҙар рәтендә.


text:
Фото:
Волга буйы Ҡануниәт органдары ассоциацияһы ултырышы
Фото:
Өфөлә, Конгресс-холда, Рәсәй Федерацияһы Волга буйы федераль округы субъекттарының ҡануниәт (вәкәләтле) дәүләт власы органдары ассоциацияһының XXIV ултырышы бара.
Унда Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, Башҡортостан Президенты Рөстәм Хәмитов, БР Дәүләт Йыйылышы-Ҡоролтай Рәйесе Константин Толкачев, Ассоциация составына ингән Волга буйы төбәктәре парламенттары етәкселәре, Федерация Советы ағзалары, Дәүләт Думаһы, Башҡортостан парламенты депутаттары, Рәсәйҙең 14 субъектының федераль инспекторҙары, федераль һәм республика власть органдары, республика шифаханалары директорҙары ҡатнаша.
Ассоциация ултырышы көн тәртибенә төп мәсьәләләрҙең береһе булараҡ «Граждандарҙы санатор-курорт дауалауҙы закон нигеҙендә тәьмин итеү: Башҡортостан Республикаһы миҫалында хәҙерге торошо һәм үҫеш перспективалары» мәсьәләһе индерелде.


text:
Уҡырға ҡайҙа барырға? Ниндәй һөнәр һайларға һуң? Был һорауҙар күптәрҙе борсой. Шул рәүешле, йыл һайын мәктәпте тамамлаусыларға һөнәр һайлағанда дөрөҫ йүнәлеш биреү, ярҙам итеү маҡсатында республиканың төрлө уҡыу йорттары вәкилдәре ҡатнашлығында сығарылыш класс уҡыусыларының район слеты үткәрелә.
Быйыл да әлеге күркәм традиция дауам итеп, күптән түгел район мәҙәниәт һарайында республиканың ҡала-райондарының төрлө ВУЗ, СУЗ-дарҙан килгән вәкилдәре район белем биреү учреждениеларының сығарылыш класс уҡыусылары менән осрашты.
Сара һәр уҡыусы өсөн файҙалы булды. Йәштәрҙе, айырыуса йәш белгестәрҙе эшкә урынлаштырыу, уларға тейешле хеҙмәт шарттары тыуҙырыу мәсьәләләре - муниципаль район хакимиәтенең һәр саҡ иғтибар үҙәгендә. Шуға күрә уҡыусыларға үҙ юлдарын дөрөҫ һайларға ғына ҡала.


text:
Фото:
Баш ҡалала Роман Виктюк театрының гастролдәре ҙур уңыш менән үтте
Фото:
Өфөнөң «Нефтсе» мәҙәниәт һарайында Роман Виктюк театрының гастролдәре тамамланды. Мәскәүҙән килгән артистар тамашасыға Эрик-Эммануэль Шмиттың «Дон Жуандың һуңғы һөйөүе» («Последняя любовь Дон Жуана»), Азат Абдуллиндың «Сит яҡтағы баҡса» («Нездешний сад») спектаклдәрен һәм Михаил Кузминдың «Итекле бесәй» («Кот в сапогах») әкиәтен тәҡдим итте.
Өфөлөләр өсөн күренекле яҡташыбыҙ, донъя кимәлендә танылыу яулаған бейеүсе Рудоль Нуриев тураһындағы спектакль айырыуса көтөп алынған ваҡиға булды. Уның исеме балет тарихында үҙенсәлекле символға әүерелде. Ҡасандыр Роман Виктюк Рудольф Нуриевҡа уның тураһында спектакль ҡуйырға һүҙ бирә. Режиссер драматург Азат Абдуллиндың «Сит яҡтағы баҡса» пьесаһына мөрәжәғәт итеп, вәғәҙәһендә тора.
Бөйөк Рудоль Нуриев тураһындағы пьеса сюжетына таянып, режиссер бейеүсенең яҙмышы, уның йәмғиәт һәм үҙе менән ҡатмарлы һәм ауыр мөнәсәбәттәре тураһында спектакль ҡуя. Бейеүсенең әсәһе менән һөйләшеүе, балет труппаһы һәм танылған Марго Фонтейн менән осрашыуы, спектаклдән һуң эмоциональ бушлыҡ кисереүе, яңғыҙлыҡты тойоуы, күңеле тартҡан кешеһен эҙләп һыҙланыуҙары – быларҙың барыһы ла пьесала сағылыш таба.
Әйткәндәй, Роман Виктюктың әлеге спектакле – һуңғы 20 йылда баш ҡала режиссеры милли драматург ижадына мөрәжәғәт иткән тәүге осраҡ. Мостай Кәрим, Флорид Бүләков менән бергә Азат Абдуллин республиканан ситтә танылыу яулаған берҙән-бер башҡорт драматургтары булып тора.
Спектакль ҙур аншлаг менән үтте. Сараға пьеса авторының яҡташтары, туғандары һәм дуҫтары килде. Спектакль һуңынан Азат Абдуллин яҡташтарына, театр артистарына, айырыуса төп ролде башҡарыусы Рәсәйҙең халыҡ артисы Дмитрий Бозинға рәхмәтен белдерҙе.


text:
Башҡортостан рәсми делегацияһының Вьетнамға сәфәре башланды
ӨФӨ, 2017 йыл, 10 ғинуар. /«Башинформ» мәғлүмәт агентлығы, Сергей Захаров/.
10 ғинуарҙа Башҡортостан Башлығы Рөстәм Хәмитовтың ҡушыуы буйынса республикабыҙ рәсми делегацияһының Вьетнам Социалистик Республикаһына сәфәре башланды.
Уны Башҡортостан Хөкүмәте Премьер-министры Рөстәм Мәрҙәнов етәкләй. Делегация составында вице-премьер Ирек Мөхәмәтдинов, сәнәғәт һәм инновация сәйәсәте министры Алексей Карпухин, Өфө дәүләт нефть техник университеты ректоры Рәмил Бәхтизин, шулай уҡ Вьетнам партнерҙары менән эшҡыуарлыҡ алып барырға ниәтләгән 15 предприятие етәкселәре бар.
Сәфәрҙең тәүге көнөндә Вьетнам премьер-министры урынбаҫары, сауҙа-иҡтисади һәм фәнни-техник хеҙмәттәшлек буйынса Хөкүмәт-ара Рәсәй-Вьетнам комиссияһының Вьетнам өлөшө рәйесе Чинь Динь Зунг менән һөйләшеүҙәр үткәрелә. Рәсәй яғынан комиссияны ил Хөкүмәте рәйесенең беренсе урынбаҫары Игорь Шувалов етәкләй.
Ханойҙа Вьетнамдың Сауҙа-сәнәғәт палатаһы ағзалары менән осрашыуҙар һәм True Milk агросәнәғәт предприятиеһына, Petrovietnam нефть компанияһына барыу күҙаллана.
Көньяҡ Вьетнамдың Бариа-Вунгтау провинцияһында Башҡортостан Хөкүмәте менән Бариа-Вунгтау провинцияһының Халыҡ комитеты араһында хеҙмәттәшлек тураһындағы килешеүгә ҡул ҡуйыла.
2016 йылдың октябрендә Өфөлә Башҡортостан Башлығы Рөстәм Хәмитовтың Вьетнам Социалистик Республикаһының Рәсәйҙәге Ғәҙәттән тыш һәм тулы хоҡуҡлы илсеһе Нгуен Тхань Шон етәкселегендәге Вьетнамдың рәсми делегацияһы менән осрашыуы ошо сәфәрҙе ойоштороу өсөн мөһим стимул булды. Тап шул саҡта Башҡортостандың Бариа-Вунгтау провинцияһы менән хеҙмәттәшлеге тураһында килешеү проекты әҙерләнде.
«Вьетнам эшҡыуарлығы менән мөнәсәбәттәребеҙ әүҙемләштереүҙе талап итә. Бөгөн тауар әйләнеше ҙур түгел — 15 миллион доллар. Вьетнамдан бер нәмә лә һатып алмайбыҙ тиерлек, – тип билдәләне Рөстәм Хәмитов. — Тәьминәт күләмен арттырыу зарур. Бының өсөн мөмкинлектәр бар. Беҙгә берлектәге производстволар, инвестициялар кәрәк».


text:
Ветерандарға джемперҙар һәм пледтар тапшырасаҡтар
Бөгөн республика баш ҡалаһында 74 Бөйөк Ватан һуғышында ҡатнашыусы, 3418 Бөйөк Ватан һуғышы инвалиды, «Блокадалы Ленинградта йәшәүсе» билдәһе менән наградланған 163 кеше, 148 элекке балиғ булмаған тотҡон һәм һуғыш осоронда оборона ҡоролмаларында эшләгән ике кеше йәшәй.
Ҡала хакимиәтенең халыҡты социаль яҡлау идаралығынан хәбәр итеүҙәренсә, Бөйөк Еңеүҙең 65 йыллығын байрам итеү сиктәрендә һәр һуғыш ветеранына һәм уға тиңләштерелгән кешеләргә ҡала хакимиәте исеменән иҫтәлекле бүләктәр – махсус бәйләнгән джемпер һәм Еңеүҙең 65 йыллығы символикаһы һәм Өфө гербы төшөрөлгән плед – тапшырасаҡтар.


text:
Фото:
Өфөнөң Ленин урамында Нестеров скверы асылды
Фото:
Өфөлә Михаил Нестеров исемендәге сквер асыу тантанаһы үтте. Әлеге парк рәссамдың хәтерен мәңгеләштереү һәм Өфөнөң тарихи өлөшөн төҙөкләндереү буйынса эштәрҙе берләштерҙе.
Скверҙа йөҙгә яҡын йүкә ағасы ултыртылды. Сентябрҙә бөйөк рәссамдың иҫтәлегенә ағас ултыртыу акцияһында уның ейәнсәре Мария Титова ла ҡатнашҡайны. Башҡортостан Президенты Рөстәм Хәмитов та был акциянан ситтә ҡалманы.
Артабан Ленин урамының был өлөшөндә юлды һәм эргә-тирәләге бина фасадтарын ремонтлау планлаштырыла, тип хәбәр итте паркты асыу тантаныһында баш ҡала хакимиәте башлығы Ирек Ялалов. «Өфөнөң был өлөшө икенсе төҫ аласаҡ. Республика Президенты ҡаланы йәшәү өсөн уңайлы итергә ҡушты, шуға күрә беҙгә бихисап төҙөкләндереү эштәрен башҡарырға кәрәк», — тине ҡала мэры.
Тантаналы сарала шулай уҡ М.В.Нестеров исемендәге Башҡорт дәүләт художество музейы директоры Файзрахман Исмәғилев, музей хеҙмәткәрҙәре, Мәҙәниәт министрлығы, Өфөнөң Совет районы хакимиәте вәкилдәре, 8-се һәм 95-се урта дөйөм белем биреү мәктәптәре уҡыусылары ҡатнашты.


text:
Республиканың балет труппаһы Италия ҡалалары буйлап гастролдәргә сыға
ӨФӨ, 2014 йыл, 18 ноябрь. /«Башинформ» мәғлүмәт агентлығы, Ләйлә Аралбаева/.
Башҡорт дәүләт опера һәм балет театрында Италия буйлап оҙайлы гастролдәргә әҙерлек бара. Турне барышында 1-23 декабрҙә балет труппаһы артистары төрлө ҡалаларҙа – Миланда (Арчимбольди театры), Местрола (Нуов театры), Сан-Ремола (Аристон театры), Венарияла (Конкордиа театры), Астила (Альфьери театры), Пескарела (Циркус театры), Варезела (Театро ди Варезе), Орвиетола (Манчинелли театры), Моденала (Микеланджело театры), Галларатела (Кондоминио театры), Триестта (Боббио театры), Гроссетола (Модерн театры), Леччела (Политеама Греко театры) һәм Чивитановала (Россини театры) 17 тамаша күрһәтәсәк. Шулай уҡ улар Швейцарияның Лугано ҡалаһында Конгрестар һарайында сығыш яһаясаҡ.
— Европа театры тамашасыларына классик репертуарҙан киң билдәле балеттар – Адольф Адандың романтик «Жизель», Петр Чайковскийҙың тылсымлы «Щелкунчик» һәм данлыҡлы «Аҡҡош күле» балеттары тәҡдим ителәсәк, — тип һөйләне театрҙың әҙәбиәт бүлеге мөдире Алиса Сабирова.
Башҡорт опера һәм балет театрының балет труппаһы сит ил тамашасыларына яҡшы таныш. Алдан артистар Италияла, Испанияла, Ҡытайҙа, Португалияла, Бразилияла, АҠШ-та, Египетта, Голландияла, Латвияла уңышлы сығыш яһаны.


text:
Омскиҙа казарма емерелеү һөҙөмтәһендә республикабыҙҙан хәрби хеҙмәткә саҡырылған биш егеттең ғүмере өҙөлдө Фото: социаль селтәр
Омскиҙа казарма емерелеү һөҙөмтәһендә республикабыҙҙан хәрби хеҙмәткә саҡырылған биш егеттең ғүмере өҙөлдө
Омскиҙа казарма емерелеү һөҙөмтәһендә республикабыҙҙан хәрби хеҙмәткә саҡырылған биш егеттең ғүмере өҙөлдө Фото: социаль селтәр
ӨФӨ, 2015 йыл, 13 июль. /«Башинформ» мәғлүмәт агентлығы, Ғәлиә Нәбиева/.
Омскиҙа казарма емерелеү һөҙөмтәһендә Башҡортостандан хәрби хеҙмәткә саҡырылған биш егеттең ғүмере өҙөлдө. Башҡортостандың хәрби комиссариатынан хәбәр итеүҙәренсә, улар Салауат районынан Рөстәм Радик улы Шәйхуллин, Рәнис Руслан улы Алтынбаев, Сибайҙан Рөстәм Әкрәм улы Йомағолов, Саҡмағош районынан Фидан Марс улы Мәмлиев, Белореттан Вадим Владислав улы Нафиҡов. Уларҙың барыһы ла быйыл яҙ Ҡораллы Көстәргә алынған. Медицина учреждениеларында булған яҡташтарыбыҙ хаҡында әлегә мәғлүмәттәр юҡ.
Омскиҙа емереклектәр аҫтында ҡалған десантсыларҙы ҡотҡарыу операцияһы тамамланды. 42 кеше табылған, улар араһында 23 һәләк булыусы һәм 19 яраланыусы бар.
Дүрт ҡатлы казарма стенаһының бер өлөшө һәм ҡыйығы 13 июлдә, урындағы ваҡыт буйынса төнгө сәғәт берҙә, емерелеп төшкән. Бинала 300-ҙән ашыу хәрби хеҙмәткәр булған.


text:
Төркиәләге шиғыр кисәһендә Башҡортостандан шағирә Лилиә Ҡәйепова ҡатнашты
Төркиә Республикаһының төньяҡ-көнсығышында урынлашҡан Токат өлкәһенең Решадия район үҙәгендә Халыҡ-ара шиғыр кисәһе үтте. Унда башҡорт шағирәһе Лилиә Ҡәйепова, шулай уҡ Ҡаҙағстандан, Ҡырғыҙстан, Татарстандан һәм Төркиә ҡалаларынан шағирҙар ҡатнашты. Был сара Халыҡ-ара төрки мәҙәниәте ойошмаһы (ТӨРКСОЙ) ярҙамында ойошторолдо, уның исеменән осрашыуҙа ҡатнашыусыларҙы Башҡортостан Республикаһы Мәҙәниәт министрлығының ТӨРКСОЙ-ҙағы вәкиле Әхәт Сәлихов сәләмләне. Шиғыр кисәһендә йәнә Решадия районы мэры Рафет Эрдем да ҡатнашты. Ул, сарала ҡатнашыусыларҙың барыһы ла – бай мәҙәниәтле боронғо төрки халыҡтары вәкилдәре, тип билдәләне.
Кисәлә ҡатнашыусылар өсөн киң мәҙәни программа әҙерләнгәйне, уның сиктәрендә Төркиә Республикаһына нигеҙ һалыусы Мостафа Кемаль Ататөрк һәйкәленә веноктар һалыу, Ватанын һаҡлап һәләк булған һалдаттар мемориалына, иҫтәлекле урындарға сәфәр ойошторолдо.


text:
Республика юл төҙөлөшөнә һәм уны ремонтлауға 238 миллион һумдан ашыу аласаҡ Фото: Олег Яровиков
Республика юл төҙөлөшөнә һәм уны ремонтлауға 238 миллион һумдан ашыу аласаҡ
Республика юл төҙөлөшөнә һәм уны ремонтлауға 238 миллион һумдан ашыу аласаҡ Фото: Олег Яровиков
ӨФӨ, 2015 йыл, 27 июль. /«Башинформ» мәғлүмәт агентлығы, Эльмира Сабирова/.
Башҡортостан юл төҙөлөшөнә һәм уны ремонтлауға федераль бюджеттан 238 миллион һумдан ашыу аласаҡ. Тейешле бойороҡҡа Рәсәй Хөкүмәте Премьер-министры Дмитрий Медведев ҡул ҡуйған. Һүҙ — 52 төбәк араһында бүленәсәк 4,5 миллиард һум хаҡында. Аҡса «2014-2017 йылдарға һәм 2020 йылға тиклем ауыл биләмәләрен тотороҡло үҫтереү» федераль маҡсатлы программаһы сиктәрендә бүленәсәк.
Ҡабул ителгән ҡарар төбәк, муниципаль-ара һәм урындағы әһәмиәттәге дөйөм автомобиль юлдарының оҙонлоғон арттырырға булышлыҡ итәсәк. Аҡсаны ҡаты япмалы шоссе төҙөүгә һәм уны реконструкциялауға сарыф итеү күҙ уңында тотола, тип хәбәр ителә Рәсәй Хөкүмәте сайтында.
Юлдар һалыуға тәғәйенләнгән аҡсаның күбеһе Татарстанға, Орел һәм Киров өлкәләренә биреләсәк, артабан Башҡортостан килә.


text:
Башҡортостан телевидениеһында тәүге тапҡыр «Күршеләр» исемле ситуатив комедия күрһәтелә
ӨФӨ, 2015 йыл, 31 декабрь. /«Башинформ» мәғлүмәт агентлығы, Ләйлә Аралбаева/.
1 ғинуарҙа киске сәғәт 7-лә Башҡортостан юлдаш телеканалында «Күршеләр» юмористик сериалы күрһәтелә башлай. Ярты сәғәтлек сериялар Яңы йыл каникулдарында көн һайын эфирға сыға. Һәр серия — күрше йәшәгән ике ғаиләнең айырым тарихы.
Сценарийҙы Дамир Йосопов яҙған, режиссеры — Руслан Юлтаев. Төп ролдәрҙе Физалиә һәм Илһам Рәхимовтар, Зөлфиә һәм Азамат Хәлиловтар башҡара. Улар «Күңелле йәшәйбеҙ» юмористик программаһы, «Бәхет ҡошо», «Сируси» телесериалдары аша республика тамашасыларына яҡшы таныш. Комедияла шулай уҡ Рәсил Сынбулатов, Марат Зөбәйеров һәм Гөлйемеш Мөхәмәтшина төшкән.
Яңы сериалдың авторҙары — Башҡортостан юлдаш телеканалы һәм Стәрлетамаҡ театр-концерт берләшмәһенең ижади командаһы. Әгәр сериал тамашасыға оҡшаһа, уның дауамы төшөрөләсәк.


text:
"Кристалл" компанияһы "Агрокомплекс-2010" күргәҙмәһендә яңы минераль өҫтәмә тәҡдим итте
"Кристалл" ярма компанияһы” яуаплылығы сикләнгән йәмғиәте "Агрокомплекс-2010" халыҡ-ара махсуслаштырылған күргәҙмәһендә үҙенең яңы асышын –"Лизумин" минераль өҫтәмәһен тәҡдим итте. Был брикет формаһындағы өҫтәмә ауыл хужалығы малдары организмы өсөн кәрәкле баҡыр, цинк, йод, кобалть кеүек минералдар менән байытылған.
Фирманың рәсми вәкилдәре әйтеүенсә, һынау өсөн "Лизуминдың" беренсе партияһы сығарылған. Ыңғай баһа булһа, артабан тулы күләмдә етештереү планлаштырыла.
Киләсәктә предприятие ассортиментын йәнә киңәйтергә иҫәп тота.


text:
Сираттағы "Эш - йәштәргә!" акцияһы үтә
15 апрелдә Өфөлә, Нефтселәр Мәҙәниәт һарайында, "Эш — йәштәргә!" XVII республика йәштәр акцияһы башлана. Уны БР Йәштәр сәйәсәте буйынса дәүләт комитеты, БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү хеҙмәте идаралығы, "Башҡортостан" телерадиокомпанияһы дәүләт унитар предприятиеһы, Республика йәштәрҙе эшкә урынлаштырыуға ярҙам итеү үҙәге, Республика йәштәр мәғлүмәт үҙәге һәм Башҡортостандың Студенттар хеҙмәт отрядтары штабы ойоштора.
Сараның төп бурыстары: эшһеҙ йәштәр һанын кәметеү, уларҙың хеҙмәт инициативаларын тормошҡа ашырыу өсөн шарттар булдырыу, уҡыусыларҙы ваҡытлыса эшкә урынлаштырыуҙы ойоштороу, йәштәргә дәүләт органдарының һәм халыҡты эш менән тәьмин итеү буйынса учреждениеларҙың эшмәкәрлеге тураһында хәбәр итеү.
Акцияла бөтә милекселек формаһындағы предприятиелар, учреждениелар һәм ойошмалар ҡатнаша.
Акция сиктәрендә йәштәр эш табыу ғына түгел, эшкә урынлашыу мәсьәләләре буйынса юридик консультация ла ала аласаҡ.
"Эш — йәштәргә!"акцияһы республиканың бөтә ҡалаларында һәм райондарында үтәсәк.


text:
Рөстәм Хәмитов эшҡыуар хоҡуҡтары буйынса вәкил тураһында законға ҡул ҡуйҙы
Башҡортостан Президенты Рөстәм Хәмитов «Башҡортостан Республикаһында эшҡыуар хоҡуҡтары буйынса вәкил тураһында»ғы Законға ҡул ҡуйҙы, тип хәбәр иттеләр төбәк башлығының матбуғат хеҙмәтенән.
Документҡа ярашлы, эшҡыуарлыҡтың хоҡуҡтарын һәм законлы мәнфәғәттәрен яҡлауҙы тәьмин итеү маҡсатында Башҡортостан Республикаһында эшҡыуар хоҡуҡтары буйынса вәкил вазифаһы булдырыла.
Законда билдәләүенсә, эшҡыуарҙар эшмәкәрлеге тураһындағы ҡануниәтте камиллаштырыу буйынса тәҡдимдәр индереү, был эшмәкәрлекте пропагандалау һәм популярлаштырыу ҙа вәкилдең бурыстарына инәсәк. Уның бәләкәй һәм урта эшҡыуарлыҡ субъекттары хоҡуҡтарын тәьмин итеү өлкәһендә төбәк һәм халыҡ-ара хеҙмәттәшлек итеүҙә ҡатнашыуы ла күҙ уңында тотола.
Башҡортостан Республикаһында 35 йәштән олораҡ булған, юғары белемле һәм эшҡыуарлыҡты үҫтереү өлкәһендә тәжрибәһе булған һәр Рәсәй гражданы эшҡыуар хоҡуҡтары буйынса вәкил була ала. Ул биш йылға тәғәйенләнә, бер үк кеше был вазифаны ике срок рәттән генә биләй ала, артабан икенсе кеше һайланасаҡ.
Законға ярашлы, үҙ бурыстарын үтәгәндә, омбудсмен ниндәй ҙә булһа дәүләт органдарына һәм урындағы үҙидара органдарына буйһонмай.
Башҡортостан Президенты әлеге Закон үҙ көсөнә ингән көндән алып бер ай дауамында республиканың Дәүләт Йыйылышы –Ҡоролтайға эшҡыуар хоҡуҡтары буйынса вәкил урынына кандидатура тәҡдим итәсәк. Республика Президенты вәкил урынына кандидат тәҡдим иткән көндән алып төбәктең Дәүләт Йыйылышы 30 көн дауамында был вазифаға тәғәйенләү тураһында ҡарар ҡабул итергә тейеш.
Закон тексы хоҡуҡи мәғлүмәт буйынса рәсми порталда урынлаштырылған: http://www.npa.bashkortostan.ru/?show=1&seed=294.


text:
Әғлә Күсемов еңел атлетика ветерандары донъя беренселегендә дүрт алтын миҙал яулаған
Спортса атлау буйынса туғыҙ тапҡыр донъя чемпионы Өфөлә йәшәүсе Әғлә Күсемов Бразилияның Порт-Алегри ҡалаһында ветеран спортсылар араһында үткән еңел атлетика буйынса XX донъя чемпионатында бер юлы дүрт алтын миҙал яулаған, тип хәбәр ителә «Ҡыҙыл таң» гәзитенең бөгөнгө һанында. Ярышта донъяның 82 иленән дүрт меңләгән спортсы ҡатнашҡан. Рәсәй данын 35 ветеран-спортсы яҡлаған. Башҡортостандан ете кеше ҡатнашҡан, улар араһында Әғлә Күсемов та бар.
— Стартҡа мин дүрт тапҡыр сыҡтым, — тип һөйләй матбуғатҡа Әғлә Күсемов. — Атлантик океан буйындағы ярыш айырыуса иҫтә ҡалды. 10 һәм 20 саҡрымлыҡ дистанцияларҙа – шәхси, 5 һәм 10 саҡрымлыҡ дистанцияларҙа команда беренселегендә ҡатнаштым. Ярышта бик күп тәжрибәле еңел атлеттар ҡатнашыуына ҡарамаҫтан, дистанцияларҙы мин еңел үттем. Украина спортсыһы Микуло Панасейко минән ҡалышмаҫҡа тырышһа ла, барыбер ҡыуып етә алманы.
Белешмә өсөн. Төрлө ярыштарҙа Әғлә Күсемов спортса атлау менән бөтәһе өс мең саҡрымдан күберәк ара үткән. Африканан тыш, бөтә ҡитғаларҙа булған, шул иҫәптән Японияла, Австралияла, Испанияла, Пуэрто-Рикола һәм башҡа илдәрҙә. Уның иҫәбендә йөҙләгән миҙал, бик күп грамоталар һәм миҙалдар. Үҙенең 65 йәшендә ул Рәсәйҙә генә түгел, Европала һәм донъяла ла алдынғы еңел атлеттарҙың береһе. Әғлә Күсемов әле һаман ярыштарҙа ҡатнаша, иртәләрен бер нисә километрға йүгереп, элеккесә күнекмәләр яһай.


text:
Хөкүмәттә элекке хөкөм ителеүселәрҙе социаль адаптациялау мәсьәләһе тикшерелде
Бөгөн Өфөлә Башҡортостан Хөкүмәте Премьер-министры урынбаҫары Рафаил Диваев рәйеслегендә хоҡуҡ тәртибен боҙоуҙарҙы иҫкәртеү һәм енәйәтселеккә ҡаршы көрәш буйынса хөкүмәт комиссияһының ултырышы үткәрелде.
Атап әйткәндә, хөкөм язаһын тултырып ҡайтҡан кешеләрҙе йәмғиәткә яраҡлаштырыу буйынса эш торошо тураһында һүҙ алып барылды.
Рафаил Диваев әйтеүенсә, былтыр язаларҙы үтәү учреждениеһынан 6400-ҙән ашыу кеше азат ителде, шул иҫәптән 1710-ө шартлы рәүештә алдан сығарылды.
Хәҙерге ваҡытта эске эштәр органдарында иркенән мәхрүм итеү урындарынан ҡайтҡан 17 мең самаһы кеше иҫәптә тора, шул иҫәптән ике меңдән ашыу кеше – шартлы рәүештә алдан азат ителгән.
Вице-премьер, хөкөм ителгән кешеләрҙе социаль яраҡлаштырыу буйынса Башҡортостан тәжрибәһе федераль кимәлдә бер нисә тапҡыр билдәләнде, тип һыҙыҡ өҫтөнә алды.
Шул уҡ ваҡытта былтыр республикала рецидив енәйәтселектең үҫеүе билдәләнде. Етмәһә, енәйәттәрҙең 70 проценттан ашыуы даими табыш сығанағы булмаған элек хөкөм ителгән граждандар тарафынан яһалған.
Республикала Хөкүмәт бойороғо менән иркенән мәхрүм итеү урындарынан азат ителгән кешеләргә ярҙам күрһәтеү өсөн саралар планы раҫланған.
БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығы мәғлүмәттәренә ҡарағанда, былтыр элекке хөкөм ителеүселәр иҫәбенән 442 кеше эшкә урынлаштырылған. Федераль бюджет средстволарынан уларға матди ярҙам күрһәтеүгә 210,5 мең һумдан ашыу аҡса түләнгән. Республика предприятиеларында улар өсөн йыл һайын эш урындары квотаһы булдырыла, профессиональ уҡытыу үткәрелә, квалификацияны күтәреү курстары ойошторола.
Үткәрелгән сараларҙың төбәктә рецидив енәйәтселек менән хәлгә ыңғай йоғонто яһауы билдәләнде.
Быйыл йыл башынан алып хөкөм ителгән кешеләр тарафынан уҙған йылдың ошо уҡ осорондағыға ҡарағанда енәйәттәр 8,4 процентҡа кәмерәк яһалған.


text:
Йыл аҙағына тиклем бюджетниктарҙың эш хаҡы 15 процентҡа артасаҡ
Быйыл йыл аҙағына тиклем республиканың дәүләт һәм муниципаль учреждениелары хеҙмәткәрҙәренең эш хаҡы 15 процентҡа артасаҡ. Был хаҡта БР Хеҙмәт һәм халыҡты социаль яҡлау министрлығының эш төркөмө ултырышында иғлан ителде. Ултырышта ҡатнашҡан Финанстар министрлығы, бюджет өлкәһенә ҡараған башҡа тармаҡ министрлыҡтары һәм БР Профсоюздар федерацияһы вәкилдәре ағымдағы йылдың ғинуарынан июнгә тиклем бюджет өлкәһе хеҙмәткәрҙәренең эш хаҡы кимәленә үткәрелгән мониторинг йомғаҡтарын, шулай уҡ республикалағы дәүләт һәм муниципаль учреждениелар хеҙмәткәрҙәренә эш хаҡын күтәреү буйынса тармаҡ министрлыҡтары эшмәкәрлеге һөҙөмтәләрен тикшерҙе.
Мониторинг йомғаҡтары буйынса 2010 йыл менән сағыштырғанда 2011 йылдың ғинуар-июнендә муниципаль учреждениелар хеҙмәткәрҙәренең уртаса эш хаҡы айына 11 процентҡа артҡан һәм 10504 һум тәшкил иткән, дәүләт учреждениелары хеҙмәткәрҙәренеке иһә 8 процентҡа күтәрелеп, 12247 һумға еткән.
Дөйөм алғанда, БР Хөкүмәте башҡарма власть органдары алдында хеҙмәт хаҡын республикала 2014 йылға 1,5 тапҡырға арттырыу бурысын ҡуйҙы, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтендә.


text:
Фото:
«Башкортостан» ДТРК-ның Бакулев исемендәге кардиоүҙәк тураһындағы фильмы Рәсәй тамашасыларына тәҡдим ителәсәк
Фото:
ӨФӨ, 2014 йыл, 11 декабрь. /«Башинформ» мәғлүмәт агентлығы, Гөлфиә Акулова/.
Бөтә Рәсәй дәүләт телерадиокомпанияһы А.Н. Бакулев исемендәге йөрәк-ҡан тамырҙары хирургияһы ғилми үҙәге менән берлектә Рәсәйҙә йөрәк-ҡан тамырҙары сирҙәре проблемаһын күтәргән күләмле федераль проекттың инициаторы булып сығыш яһаны. Проект этаптарының береһендә медицина учреждениеһының эше хаҡында «Там, где живет душа» документаль фильмы төшөрөлдө. Сценарийҙың авторы — тележурналист Алина Сөләймәнова. 25 минутлыҡ таҫманың геройҙары – Башҡортостан Республикаһында, Белгород, Һамар, Мәскәү ҡалаларында йәшәүселәр. Премьера 2015-се – Йөрәк-ҡан тамырҙары ауырыуҙарына ҡаршы көрәш йылы башланыр алдынан күрһәтеләсәк.
Фильмды республика тамашасылары 13 декабрҙә иртәнге сәғәт 11-се 5 минутта «Рәсәй 1-Башҡортостан», 17 декабрҙә киске сәғәт 10-да «Рәсәй 24» каналында ҡарай аласаҡ. Премьеранан һуң картинаны Рәсәйҙең башҡа төбәктәрендә лә күрһәтәсәктәр.


text:
Рәсәйҙә торлаҡ-коммуналь хужалыҡты реформалаштырыу һәм модернизациялау программаһы әҙерләнгән
"2010-2020 йылдарға торлаҡ-коммуналь хужалыҡты реформалаштырыу һәм модернизациялау комплекслы программаһы" федераль маҡсатлы программалар концепцияһы әҙерләнгән.
2020 йылға тиклем күп фатирлы йорттарҙың милек хужаларын норматив сифатлы коммуналь хеҙмәттәр һәм, коммуналь инфраструктураның нәтижәле һәм ышаныслы эше менән бергә, коммуналь хеҙмәткә осһоҙ хаҡтар менән тәьмин итеү был программаның төп маҡсаты иҫәпләнә.
Беренсе этапта (2010 — 2011 йылдар) федераль маҡсатлы программаны ғәмәлгә ашырыу өсөн норматив нигеҙ әҙерләү һәм комплекслы үҫеш программаһын һәм мәғлүмәт ресурстарының берҙәм муниципаль базаһын әҙерләү, оҙайлы ваҡытҡа тәғәйенләнгән тарифтар билдәләүгә һәм концессион килешеүҙәр төҙөүгә күсеү кеүек бер нисә пилот проектын эшкә ҡушыу ҡаралған.
Икенсе этапта (2012 — 2015 йылдар) Программа механизмдарын киң ҡулланыу, шул иҫәптән кредитлау механизмдарын эшкәртеп бөтөрөү, тәү сиратта уртаса ҙурлыҡтағы ҡалалар өсөн, тарифтарҙы көйләүҙең яңы алымдарын ҡулланыу планлаштырыла.
Өсөнсө этапта (2016 — 2020 йылдар) күп фатирлы йорттарҙа реконструкциялау үткәреүгә бар кимәлдәге бюджеттарҙан субсидияларҙы күпкә ҡыҫҡартыу юлы менән бергә торлаҡ фондын реконструкциялауҙы милекселәр иҫәбенә финанслау системаһына күсеү, шулай уҡ коммуналь инфраструктураға киң масштаблы инвестициялар һәм күпләп инвесторҙарҙы йәлеп итеү планлаштырыла.
Федераль маҡсатлы программаларҙың финанс тәьмин ителеше федераль бюджет һәм бюджеттан тыш сығанаҡтарҙан саралар йәлеп итеү ярҙамында инвестициялау системаһын күҙ уңында тота.


text:
Башҡортостанда һайлауҙа һайлаусыларҙың 80% самаһы ҡатнаштыФото: Олег Яровиков
Башҡортостанда һайлауҙа һайлаусыларҙың 80% самаһы ҡатнашты
Башҡортостанда һайлауҙа һайлаусыларҙың 80% самаһы ҡатнаштыФото: Олег Яровиков
— 14 мартта үткән һайлауҙа Башҡортостан һайлаусыларының 79,25 проценты ҡатнашты, — тип хәбәр итте бөгөн БР Үҙәк һайлау комиссияһында үткән матбуғат конференцияһында уның рәйесе Рәмил Мәзитов. — Һайлаусылар исемлегендә 200 меңдән ашыу кеше булды. Яҡынса мәғлүмәттәргә ҡарағанда, тауыш биреүҙә 159 мең 828 һайлаусы ҡатнашты.
Унан алда, Берҙәм тауыш биреү көнөндә, республиканың 33 ҡала һәм районында 60 һайлау кампанияһы үтте. Шул иҫәптән өс — Төньяҡ (33-сө), Көньяҡ (49-сы) һәм Мәләүез (50-се) бер мандатлы һайлау округы буйынса БР Дәүләт Йыйылышы-Ҡоролтай депутаттарын өҫтәмә һайлау, шулай уҡ муниципаль берәмектәр Советтары депутаттарын өҫтәп һайлау үткәрелде. Һайлау бөтә 73 округта үтте, 73 депутат һайланды.
— Һайлауҙа конкуренция кимәле юғары булды, — тип билдәләне Рәмил Мәзитов. — Бер урынға ике-өс кандидат дәғүә итте. Ә 33-сө Төньяҡ округында бер БР Дәүләт Йыйылышы-Ҡоролтай депутаты мандатына өс кандидат дәғүә итте, 49-сы Көньяҡ һәм 50-се Мәләүез — дүртәр кандидат.
Берҙәм тауыш биреү көнөндә Башҡортостанда 433 участка һайлау комиссияһы эшләне, уларҙың составына, сәйәси партиялар вәкилдәрен индереп, 2,5 мең самаһы кеше йәлеп ителде. «Берҙәм Рәсәй» участка комиссияларына – 403 кеше, КПРФ – 214, ЛДПР – 166, «Ғәҙел Рәсәй» 214 кеше ебәрҙе.
— Тауыш биреү көнө тәртип боҙоуҙарһыҙ, ялыу һәм мөрәжәғәттәрһеҙ үтте, — тип хәбәр итте Үҙәк һайлау комиссияһы рәйесе. — Депутаттар һайлау федераль һәм республика закондарына ярашлы үткәрелде.
Рәмил Мәзитов һайлауҙарҙы мәғлүмәти тәьмин итеүҙең юғары профессиональ кимәлен билдәләне.


text:
Башҡортостан ҡотҡарыусылары дәүләт наградаларына лайыҡ
Башҡортостан Президенты Рөстәм Хәмитов, 27 декабрҙә һөнәри байрамдарын – Рәсәй ҡотҡарыусылар көнөн билдәләүсе Ғәҙәттән тыш хәлдәр министрлығының бер нисә хеҙмәткәрен наградлау тураһында указға ҡул ҡуйҙы.
Республика халҡын һәм территорияһын ғәҙәттән тыш хәлдәрҙән һаҡлау эшенә күп йылдар намыҫлы хеҙмәт иткәне һәм тос өлөш индергәне өсөн төбәк башлығының Рәхмәт хаты менән «Федераль Янғынға ҡаршы хеҙмәттең БР буйынса 22-се отряды»ның әйҙәүсе белгесе Леонид Алябушев, « Федераль янғынға ҡаршы хеҙмәттең БР буйынса 5-се отряды» 10-сы янғын һүндереү часы начальнигы Константин Бурлак, РФ Ғәҙәттән тыш хәлдәр министрлығының Башҡортостан республика Ветерандар Советы рәйесе Валерий Марванов, янғын һүндереү машиналарын йөрөтөү буйынса өлкән инструктор –«Федераль янғынға ҡаршы хеҙмәттең БР буйынса 28-се отряды» 44-се янғын һүндереү часында водитель Тимерйән Лоҡманов бүләкләнде.
«Башҡортостан Республикаһында фиҙаҡәр хеҙмәте өсөн» отличие билдәһенә РФ Ғәҙәттән тыш хәлдәр министрлығының Башҡортостан Республикаһы буйынса баш идаралығы начальнигының беренсе урынбаҫары Закир Хужәхмәтов лайыҡ булды.
Башҡортостан Республикаһының Почет грамотаһы менән «Федераль янғынға ҡаршы хеҙмәтиең БР буйынса 28-се отряды» 61-се янғын һүндереү часы начальнигы Венер Дусуев, граждандарҙы һаҡлауҙы тәьмин итеү хеҙмәте начальнигы Вячеслав Киселев, БР Авария-ҡотҡарыу хеҙмәте начальнигы Евгений Таран, Нефтекама ҡалаһы Граждандарҙы һаҡлау идаралығы начальнигы Ришат Хәбибуллин бүләкләнде.
«Башҡортостан Республикаһының атҡаҙанған юрисы» почетлы исеменә юғары профессональ оҫталығы һәм күп йылдар намыҫлы хеҙмәте өсөн РФ Ғәҙәттән тыш хәлдәр министрлығының Башҡортостан Республикаһы буйынса дәүләт идаралығы начальнигы урынбаҫары – надзор эшмәкәрлеге идаралығының тәүтикшереү бүлеге начальнигы Рөстәм Ғафаров лайыҡ булды.


text:
«СТЕКЛОНиТ» асыҡ акционерҙар йәмғиәте 25 июндә акционерҙарҙың йыллыҡ дөйөм йыйылышын үткәрә
25 июндә «СТЕКЛОНиТ» асыҡ акционерҙар йәмғиәте акционерҙарының йыллыҡ дөйөм йыйылышы үтәсәк. Акционерҙар йәмғиәтенең директорҙар Советы менән был турала ҡарар ҡабул ителгән.
Көн тәртибендә 17 мәсьәлә. Улар араһында – йыллыҡ, бухгалтер иҫәп-хисабын биреүҙе раҫлау, килемде таратып биреү, шул иҫәптән 2009 финанс йылы һөҙөмтәләре буйынса дивидендтар түләү (иғлан итеү), асыҡ акционерҙар йәмғиәте директорҙар Советына ағзалар, аудиторҙар һайлау һәм башҡа мәсьәләләр. Бынан тыш, предприятиеның хужалыҡ эшмәкәрлегенә ҡағылышлы бер нисә килешеү тикшереләсәк.


text:
Башҡортостан Президенты ШОС һәм БРИКС саммиттарына әҙерлек буйынса ойоштороу комитеты ултырышын үткәрҙеФото: Андрей Старостин
Башҡортостан Президенты ШОС һәм БРИКС саммиттарына әҙерлек буйынса ойоштороу комитеты ултырышын үткәрҙе
Башҡортостан Президенты ШОС һәм БРИКС саммиттарына әҙерлек буйынса ойоштороу комитеты ултырышын үткәрҙеФото: Андрей Старостин
Башҡортостан Президенты Рөстәм Хәмитов 2015 йылда Өфөлә ШОС ағзалары булған дәүләт башлыҡтары Советы ултырышын һәм БРИКС дәүләттәре һәм хөкүмәттәре башлыҡтарының осрашыуын үткәреүгә әҙерлек буйынса республика ойоштороу комитеты ултырышын үткәрҙе.
Республика етәксеһе башҡарылған эштәр хаҡында һөйләне һәм алдағы ваҡытҡа пландар менән таныштырҙы. Президент федераль ойоштороу комитеты төркөмдәренең республикаға визиты, шулай уҡ Рәсәй Президентының Волга буйы федераль округындағы Тулы хоҡуҡлы вәкиле Михаил Бабич һәм РФ Президенты ярҙамсыһы Юрий Трутнев тарафынан объекттарҙы тикшереү йомғаҡтары тураһында һөйләне.
— Барлыҡ эштәр планға ярашлы башҡарыла, объекттарҙы файҙаланыуға тапшырыу графигы контролгә алынған, саммиттарға әҙерлек йәһәтенән ҡыйынлыҡтар юҡ, — тип хәбәр итте Рөстәм Хәмитов.
Башҡортостан Президенты билдәләүенсә, әлеге ваҡытта федераль ойоштороу комитетының эш төркөмдәре булдырыла. Республика ойоштороу комитеты составында быдай төркөмдәр раҫланған һәм улар айырым йүнәлештәр буйынса эшләй. Рөстәм Хәмитов республика эш төркөмдәре етәкселәренә федераль ойоштороу комитеты менән тығыҙ хеҙмәттәшлек итергә ҡушты.
Ултырышта инфраструктура әҙерләү мәсьәләләре тикшерелде.
— Конгресс-холл һәм «Нефтсе» мәҙәниәт һарайында капиталь ремонт үткәрелә, унда саммиттарҙың төп саралары үтәсәк. Июлдә Башҡорт дәүләт опера һәм балет театрында ремонт эштәре башланасаҡ. Шулай уҡ ҡунаҡханалар төҙөү, «Өфө» халыҡ-ара аэропортын реконструкциялау эштәре башлана, — тип һөйләне төбәк башлығы. – Ҡаланың барлыҡ урамдары, майҙандары, скверҙары төҙөкләндереләсәк, торлаҡ йорт фасадтары ремонтланасаҡ.
Ултырышта билдәләүҙәренсә, республика күп йылдар дауамында торлаҡҡа капиталь ремонт үткәреү буйынса программаларҙа уңышлы ҡатнашып килә. 2015 йылға тиклем был маҡсаттарға федераль бюджеттан йәнә 4 миллиард һумға яҡын аҡса бүленәсәк. Президент билдәләүенсә, был ресурстарҙың ҡайһы йорттарҙы ремонтлауға йүнәлтеләсәген әленән үк хәл итергә, бындай йорттарҙың исемлеген төҙөргә кәрәк.
Ойоштороу комитеты хакимиәт биналарын яңыртыу, шулай уҡ экскурсоводтарҙы, туҡланыу өлкәһе һәм ҡунаҡхана хеҙмәткәрҙәрен әҙерләү мәсьәләләрен тикшерҙе.
— Ҡунаҡтарҙы лайыҡлы ҡаршы алырға тейешбеҙ, — тигән бурыс ҡуйҙы Рөстәм Хәмитов. — Башҡортостанға визит уларҙа иң йылы тәьҫораттар ҡалдырырға тейеш.


text:
Өфө йәштәре эшҡыуарлыҡ менән шөғөлләнергә ынтыла
«Буласаҡ эшҡыуар» проекты сиктәрендә Өфөлә «Яңы эш башлаған эшҡыуарҙарға дәүләт ярҙамы. Коммерция күсемһеҙ милке» темаһына түңәрәк өҫтәл үтте. Унда эш асыу өсөн дәүләт субсидиялары алыу (старт-ап) мәсьәләләре тикшерелде һәм коммерция милке менән бәйле проблемалар күтәрелде.
Сарала Өфөнөң Муниципаль милек менән идара итеү комитеты, БР Бәләкәй эшҡыуарлыҡҡа ярҙам һәм үҫеш фонды, күсемһеҙ милек агентлыҡтары, йәш эшҡыуарҙар һәм урта уҡыу йорттары студенттары ҡатнашты.
«Башинформ» агентлығына түңәрәк өҫтәлдең координаторы Эллина Гәрәйеваның хәбәр итеүенсә, «Буласаҡ эшҡыуар» проекты популярлыҡ яулай.
— Проектты уҙған йылда Өфөнөң Орджоникидзе районы хакимиәте әҙерләне, — ти Гәрәйева. – Әлеге мәлдә 20 кеше ҡатнаша. Даими тренингылар һәм семинарҙар ойошторабыҙ, унда ҡатнашыусылар билдәле эшҡыуарҙар менән аралаша, үҙ эшеңде алып барыуҙың һәм дәүләт структуралары менән хеҙмәттәшлек итеүҙең байтаҡ нюанстары менән таныша ала. Шулай уҡ ҡыҙыҡһындырған һорауҙарын ҡунаҡтарға биреү мөмкинлеге лә бар.
Әгәр элек бындай саралар баш ҡаланың Орджоникидзе районы халҡы өсөн ойошторолһа, хәҙер аудитория киңәйә. Проект йомғаҡтары буйынса буласаҡ эшҡыуарҙар үҙҙәрен бизнес-идеяларын тәҡдим итәсәк.


text:
Республика үҙен картуф һәм йәшелсәләр менән тулыһынса тәьмин итәсәк
Картуф һәм йәшелсәләр менән быйыл Башҡортостан халҡын республика аграрийҙары тәьмин итәсәк. Быйылғы миҙгелдә икенсе икмәк уңышы мул. Ауыл хужалығы предприятиеларында һәр гектарынан уртаса 160-ар центнер картуф алына. Бөгөнгө көндә йәмәғәт секторында майҙандарҙың 30 процентынан уңыш йыйып алынған. 20 мең 800 тоннанан ашыу картуф ҡаҙылған. Һәм был ауыл хужалығы предприятиеларында ғына. Шәхси ярҙамсы хужалыҡтарҙы иҫәпкә алғанда, картуф плантациялары республикала 91,4 мең самаһы гектарҙы биләй. Республика буйынса уртаса уңыштан иҫәпләгәндә лә, Башҡортостан икенсе икмәккә булған ихтыяжды бер нисә тапҡырға арттырып ҡаплай ала.
Республикала йәшелсәләр уңышы ла мул быйыл. Әлеге мәлдә йәшелсә плантацияларының 28 проценты эшкәртелгән.


text:
Наурузды байрам иткән көндәрҙә Өфөлә «Ебәк юлының алтын ептәре» халыҡ-ара форумы ойошторола
ӨФӨ, 2016 йыл, 25 апрель. /«Башинформ» мәғлүмәт агентлығы, Ғәлиә Нәбиева/.
2017 йылдың апрель айында, Наурузды байрам иткән көндәрҙә, Өфөлә Ебәк юлының алтын ептәре» Рәсәй-Иран форумы уҙғарыла, тип хәбәр иттеләр Башҡортостан Хөкүмәтендә.
«Өфө форумы халҡыбыҙҙың мәҙәниәте һәм милли традициялары тураһында ике илдә йәшәүселәрҙең мәғлүмәтлелеге йәһәтенән Рәсәй менән Ирандың яҡынайыуына, шулай уҡ сауҙа-иҡтисади хеҙмәттәшлекте үҫтереүгә булышлыҡ итәсәк», — тип билдәләне Башҡортостан Хөкүмәте Премьер-министры Рөстәм Мәрҙәнов.
Милләттәр эше буйынса федераль агентлыҡ Рәсәйҙә Иран Ислам Республикаһы төбәктәре һәм Рәсәйҙең Урал, Волга буйы субъекттары хеҙмәттәшлегенең социаль-иҡтисади форумын үткәреү башланғысы менән сығыш яһаны. Бындай тәҡдим Милләттәр эше буйынса федераль агентлыҡ етәксеһе Игорь Баринов етәкселегендәге Рәсәй делегацияһының Иранға сәфәре барышында яңғыраны. Делегация составында Башҡортостан Хөкүмәте Премьер-министры Рөстәм Мәрҙәнов та бар ине.
Милләттәр эше буйынса федераль агентлыҡ етәксеһе Игорь Баринов һүҙҙәренсә, Башҡортостан форумды ойоштороу майҙансығы булараҡ ҡарала. Урта Урал тәү сиратта форумдың иҡтисади өлөшөн үҙ өҫтөнә алырға мөмкин. Тикшереләсәк мәсьәләләр иҫәбендә юғары уҡыу йорттары араһында үҙ-ара килешеп эш итеү, ислам белеме һәм экстремизмға ҡаршы тороу бар.


text:
Өфөлә «Газ. Нефть. Технологиялар-2014» XXII халыҡ-ара күргәҙмәһе уҙасаҡ
Өфөлә 22 апрелдән алып 25-нә тиклем «Газ. Нефть. Технологиялар-2014» XXII халыҡ-ара күргәҙмәһе уҙасаҡ. Башҡортостан Хөкүмәте бойороғо менән күргәҙмәне әҙерләү һәм үткәреү буйынса ойоштороу комитеты составы, шулай уҡ саралар планы раҫланған. Ойоштороу комитетын вице-премьер Дмитрий Шаронов етәкләне.
Традицион рәүештә экспозиция сиктәрендә заманса нефть-газ ҡорамалдары, тотона торған материалдар, махсус кейем, Рәсәй һәм сит ил предприятиеларының башҡа продукциялары күрһәтелә. Бынан тыш, конференциялар, семинарҙар, презентациялар, түңәрәк өҫтәлдәр үткәреү планлаштырылған.
Бөтә саралар ҙа «ВДНХ-ЭКСПО» комплексында уҙасаҡ, уның рәсми асылыуы «Газ. Нефть. Технологиялар» күргәҙмәһен үткәреү көндәренә планлаштырылған.


text:
Башҡорт теле һәм әҙәбиәтен уҡытыуҙа яңы технологиялар ҡулланыу.
Баш3орт телен у3ытыу1а заман талаптары
М9кт9пте4 т5п бурысы – ысын ш9хес т9рби9л97. &2 илен9, тыу1ан т5й9ген9, уны4 т9би19тен9, ту1ан хал3ына, уны4 рухи байлы1ына, ту1ан телен9 оло ихтирам, т9р9н 85й57 т9рби9л97 – у3ытыусылар алдына 3уйыл1ан ма3сат. У3ыусы 89м у3ытыусы хе2м9тт9шлеге аша 1ына ошо ма3саттар1а ирешеп, ысын ш9хес т9рби9л9п була.
Д9рес – м9кт9пт9 у3ытыу-т9рби9 эшен ойоштороу2ы4 т5п форма8ы. Шу1а к7р9 «Б5г5нг5 д9рест9р нинд9й булыр1а тейеш?» Д9ресте4 сифатын нисек к7т9рерг9?», «Уны4 у3ыусылар1а т9ь6ир ите7 к5с5н арттырыу 5с5н ни эшл9рг9?» «Хал3ыбы22ы4 бай, мо4ло, 8утлы, 3е79тле, матур теле б5г5нг5 цивилизация 3а2аныштары 89м у3ытыу2ы глобалл9штере7, те79л ф9нд9рг9 56т5нл5к бире7г9 ынтылыш шарттарында ю1алып 3алма8ын 5с5н нисек у3ытыр1а?» ке7ек 8орау2ар1а яуап э2л97 – к5н729к м9сь9л9л9р29н 8анала.
Заман да бер урында тормай, балалар2ы4 а4-ким9ле л9 йылдан-йыл 76еш9, 72г9р9. Шу1а к7р9 м91ариф 5лк98енд9 89р ун йыллы3 8айын ша3тай 72г9решт9р булып тора: у3ыу-у3ытыу2ы4 й5км9тке8е 72г9р9, я4ы программалар1а ярашлы у3ыу 9сбаптары ла я4ыртылып тора, инновацион технологиялар индерел9 8.б. Бындай ва3ытта у3ытыусы 72енен ф9нен ни тиклем я3шы бел89, 72 эшене4 о6та8ы бул8а, у3ыусылар1а белем алыу е4елер9к була. У3ытыусы заман мен9н берг9 атлап, у3ыусыларына заманса д9рес бирерг9 тейеш.
Я4ы информацион- технологик заман у3ыусылар2ан х92ерге кешег9 к9р9к бул1ан я3шы белем, компьютер2ы беле7, белг9не4де тормошта 3уллана алыу2ы, ю1ары интеллектуаль 76еш ким9ле, етдилек 89м яуаплылы3, ту1ан телде 89м бер нис9 сит телде беле72е талап ит9. Былар2ы4 бары8ыны4 да ниге2енд9 ту1ан тел ята.
Ту1ан телде4 кешелек тарихында тот3ан урынын, донъяны танып-беле729ге 989ми9те, аралашыу2а1ы роле, т9рби97и к5с5 тура8ында к7пме хе2м9т, к7пме ши1ыр, б5й5к педагогтар2ы4 9йтк9н 87229ре бар. Былар – б9х9с8е2.
Та1ы бер м9сь9л9г9 и1тибар итерг9 к9р9к: тел мен9н а4 бер-бере8ен9 ты1ы2 б9йл9нешт9 тора, улар берг9 769, берг9 камиллаша. Б7т9н бер ф9н д9, тел ке7ек, а4 мен9н шундай ты1ы2 б9йл9нешт9 т7гел. Тел кешене4 а3ыл 89л9тен 76тере729 989ми9тле сара булып и69пл9н9. Бына шу1а ла тел 1илемен 5йр9не72е4 989ми9те айырыуса 2ур, бына шу1а ла м9кт9пт9 ту1ан тел у3ытыу1а ны3 и1тибар итерг9 к9р9к. У3ыусылар1а белем 89м т9рби9 бире72е комплекслы алып барыу, баш3орт хал3ына, уны4 929би телен9 89м м929ни9тен9, тыу1ан т5й9кк9, тыу1ан илг9 м5х9бб9т, ватансылы3 той1о8о, ю1ары 9хла3 сифаттары формалаштырыу м9сь9л9л9ре м9кт9пт9 баш3орт теле у3ытыу2ы4 й5км9тке8ен 89м ма3сатын билд9л9й. Баш3орт телен у3ытыу2а нинд9й методтар, принциптар, алымдар 3улланыу тура8ында1ы т91лим9т – методика – ю1арыла 8анап кителг9н бурыстар2ы тормош3а ашырыу2а м58им роль уйнай.
Методика у3ытыусы1а 72 эшен9 ижади 3арар1а й7н9леш бир9, 9лег9 3929р туплан1ан ы41ай у3ытыу методы 89м алымдары мен9н 3оралландыра, 3ай8ы са3та бы1а тиклем бул1ан методик я4лышлы3тар2ы и6к9рт9, бай методик мира6тан 8525мт9 бир9 тор1андарын 8айлап алыр1а 5йр9т9. #ы63а8ы, «ул бары8ынан да элек т7б9нд9ге 8орау2ар1а яуап бир9: ним9г9 89м нинд9й к7л9мд9 5йр9терг9? Нисек 5йр9терг9? Ни 5с5н ошондай алым 89м методтар2ы фай2аланыр1а, 9 б7т9нд9р2е т7гел?...» Билд9ле булыуынса, методика тел 1илеме, психология, психолингвистика, педагогика, этнопедагогика, дидактика 89м баш3а ф9нд9р мен9н ты1ы2 б9йл9нг9н.
Баш3орт телен у3ытыу2а ки4 3улланыл1ан я4ы технологиялар.
Х92ерге м9кт9пт9р29 балалар2ы4 белем алыу активлы1ын 76тере7г9 арнал1ан т5рл5 у3ытыу технологиялары, системалары барлы33а килде. !алимдар2ы4 билд9л97енс9, Р9с9й Федерация8ы м9кт9пт9ренд9 50-н9н ашыу система, технология теге й9ки был ким9лд9 3улланыла.
Б5г5н яңыса уҡытыу – заман талабы.
Ңиндәй генә педагогик технологиялар юҡ?
Үҫтереүсе уҡытыу.
Проектлау технологияһы.
Уйын технологияһы.
Блоклап уҡытыу.
Проблемалы уҡытыу.
Компьютер технологияларын ҡулланыу.
Яңы технологияларҙың нигеҙендә гуманлылыҡ, индивидуалләштереү, конкрет балаға яраҡлаштырыу принциптары ята, донъяуи белемгә эйә булған шәхес үҫтереү маҡсаты ҡүйыла.
Бала телде ҡыҙыҡһыныу, теләк менән 5йрәнеү 5с5н дәрестә ғәжәпләнеү, һоҡланыу тойғолары уятырлыҡ заманса технологиялар, уҡытыу методтары ҡуллана белергә тейешбеҙ .
Башҡорт теле һәм әҙәбиәтен уҡытыуҙа отошло тип һаналған технологияларҙың иң билдәлеләре түбәндәгеләр:
Проблемалы уҡытыу (уҡытыусы етәкселегендә проблемалы ситуация булдырыла, уны сисеү юлдарын табырға тәҡдим ителә. Бер үк күренеште тѳрлѳсә хәл итеү юлдары билдәләнә. Уҡыусылар яңы белем үҙләштерә.
Адаптив системаһы( тѳп иғтибар уҡыусыларҙың үҙ аллы эшенә, индивидуалләштереүгә йүнәлтелә.)
Хеҙмәттәшлек технологияһы ( Уҡыусы менән уҡытыусы бергә эшләүе күз уңында тора.)
В. Ф. Шаталовтың терәк схемалар системаһы (материал блоклап ѳйрәнелә.Уны үҙләштергәндә терәк схемаларға, терәк конспекттарға таяныла.)
Белем биреү2е проектлау технологияһы (эштең этаптарын алдан планлаштырып, шуға ярашлы тикшереү алып барыу.)
Компьютер технологияһы (дәрестә компьютер мѳмкинселектәрен киң файҙаланыу.)
Л. В. Занковтың үҫтереү уҡытыу системаһы ( уҡытыусы һәр дәрестә уҡытыусының д5й5м ү6ешен маҡсат итеп ҡуя, хис тойғолар1а м5рәжәғәт итә.)
Башҡорт теле һэм әҙәбиәте дәрестәрендә яңы технологиялар ҡулланыу ә8әмиәте.
Уҡыусыларҙың уҡыуға, белем алыуға ҡыҙыҡһыныуы арта.
Тема еңел үҙләштерелә, уларҙың эшмәкәрлеге, әүҙәмлеге юғары кимәлдә була.
Фекер й5р5т5ргә, һығымта яһарға 5йрәнәләр.
Үҙ аллы эшләү һ9ләте арта.
Һуңғы йылдарҙа мәктәптә яңы информацион технологияларҙы ҡулланыу әү2емләште . Хәҙерге заманда белем биреүҙә компьютер – аҡыл эшмәкәрлеген оптималләштереүҙең эффектив сараһы. Тик уны урынлы һәм д5р5ҫ файҙалана белергә кәрәк.
Башҡорт теле 89м әҙәбиәте дәрестәрендә компьютерҙы ҡулланыу түбәндәге эш т5рҙәрен үҙ эсенә ала: яңы теманы аңлатҡанда, компьютер ярҙамында күп мәғлүмәт бирергә, т5рл5 фото, портреттар, күргәҙмә әсбаптар күрһәтергә м5мкин. Компьютер һәм мультимедиа системаларын ҡулланыу уҡыусыларҙың ү2 аллы күре7 эшмәкәрлеген әү2емләштерә, уҡыуға мотивация ү6ешә.
Компьютерҙы дәрестә 5с т5рл5 файҙаланып була:
демонстратив планда (т5рл5 күргәҙмә әсбаптарҙы проектор аша экрандан б5тә класҡа күрһәтеү.)
Компьютерҙы индивидуаль рәүештә ҡулланыу.
Интерактив таҡтаны файҙаланыу.
Башҡорт теле һәм әҙәбиәте дәрестәрендә компьютер ҡулланыу уҡытыу сифатын күтәреүгә ярҙам итә, уҡыусыларҙың үҙ аллы эшлә7 һәләтен ү6терә.
Йомғаҡлау.
Был яңы технологиялар, алымдар уҡыусыны үҙен шәхес итеп тойорға ярҙам итә, уға үҙ һәләтен күрһәтергә мөмкинлек бирә. Үҙенең уҡыу, белем кимәленә үҙе баһа бирә. Уҡыусыларҙа ғәҙеллек, бер-береһенә ярҙам итеү, дуҫлыҡ, тәрбиәләй.
Һәр уҡыусы – ҡабатланмаҫ ижади шәхес. Халҡыбыҙҙың традицияларына тоғро ҡалып, тәрән фекерле, йор һүҙле, зирәк аҡыллы быуын үҫтерергә бурыслыбыҙ.
Яңы технологияларҙың нигеҙендә гуманлылыҡ, индивидуалләштереү, конкрет балаға яраҡлаштырыу принциптары ята, донъяуи белемгә эйә булған шәхес үҫтереү маҡсаты ҡүйыла.
Бала телде ҡыҙыҡһыныу, теләк менән 5йрәнеү 5с5н дәрестә ғәжәпләнеү, һоҡланыу тойғолары уятырлыҡ заманса технологиялар, уҡытыу методтары ҡуллана белергә тейешбеҙ .Башҡорт теле һәм әҙәбиәтен уҡытыуҙа отошло тип һаналған технологияларҙың иң билдәлеләре
Оставьте свой комментарий:
Комментарии:↓ Показать еще коментарии ↓


text:
Фото:
Башҡорт дәүләт ҡурсаҡ театры Һиндостандағы халыҡ-ара фестивалдә өс спектакль күрһәтте
Фото:
ӨФӨ, 2015 йыл, 19 февраль. /«Башинформ» мәғлүмәт агентлығы, Ләйлә Аралбаева/.
Башҡорт дәүләт ҡурсаҡ театры Һиндостанда үткән гастролдәрҙән ҡайтты. Ике аҙна дауамында өфөләр тамашасыларҙы «Һинд легендаһы», «Панчатантра» һәм «Урал батыр» спектаклдәре менән ҡыуандырҙы.
Ике республика араһында хеҙмәттәшлек итеү сиктәрендә Башҡорт дәүләт ҡурсаҡ театры XXVIII «Сурадж Кунд Мела» халыҡ-ара фестивалендә ҡатнашты. Халыҡ кәсептәре һәм фольклоры фестивале 1 февралдән 15-нә тиклем Дели ҡалаһында үтте. Гастролдәрҙә 14 артист һәм 30-ҙан ашыу ҡурсаҡ ҡатнашты. Делегацияны театрҙың директоры һәм режиссеры Ильмар Әлмөхәмәтов етәкләне.
Башҡорт дәүләт ҡурсаҡ театрының «Урал батыр» исемле яңы спектакле ҡунаҡтарҙа айырыуса ҡыҙыҡһыныу тыуҙырҙы. Әҫәрҙең күләмлелеге арҡаһында артистар Делиға спектаклдең өҙөгөн генә алып килгән, әммә шул фрагмент та тамашасыларҙа ҙур тәьҫир ҡалдырҙы. Төрлө жанрҙарҙың бәйләнеше, акробатик трюктар, лирик дуэттар ҡунаҡтарҙың күңел ҡылдарын сиртте. Театр актрисаһы Дилә Муллабаева башҡарыуындағы башҡорт халыҡ бейеүе тамашаға йәм өҫтәне.
Ҡурсаҡ театры менән Һиндостанды күптәнге дуҫлыҡ ептәре бәйләй. 1987 йылда уҡ танылған режиссер Павел Мельниченко «Рамаяна» эпосы нигеҙендә «Һинд легендаһы» спектаклен ҡуя. Тамаша эпостың тыуған иле Һиндостанда ҙур уңыш ҡаҙана һәм Джавахарлал Неру исемендәге премияға лайыҡ була. Әлеге көнгә тиклем Башҡорт дәүләт ҡурсаҡ театры ошо наградаға лайыҡ булған Рәсәйҙәге берҙән-бер театр.


text:
Өфөлә «Ислам һәм әхлаҡ дәрестәре» китабы донъя күрҙе
Өфөнөң «Ихлас» мәсетендә «Ислам һәм әхлаҡ дәрестәре» уҡытыу-методик ҡулланмаһының презентацияһы үтте. Китап авторы – Рәсәйҙең атҡаҙанған уҡытыусыһы, «Рәсәй Ислам мираҫы» дөйөм Рәсәй йәмәғәт хәрәкәте ағзаһы Вил Ҡазыханов. Дәреслектә мәктәп уҡыусыларын ислам дине нигеҙҙәренә өйрәтеү методикаһы бирелгән. Унда фекер алышыу өсөн күп төрлө темалар тәҡдим ителә.
— Әхлаҡи тәрбиә биреү бөгөн балалар уҡытыуҙағы төп йүнәлеш булып торорға тейеш, — тип иҫәпләй Вил Ҡазыханов. – Балаларҙы сәләмәт тормошҡа йәлеп итеү, уларҙы әхлаҡ һәм әҙәп нормаларына өйрәтеү зарур.
Китап сығарыуҙа ҡатнашҡан М.Аҡмулла исемендәге Башҡорт дәүләт педагогия университетының психология кафедраһы профессоры Әхмәт Рәхимов был баҫманың уҡытыусылар өсөн бик ҡиммәтле дәреслек булыуын билдәләне.
Башҡортостан Республикаһы мосолмандары Диниә назараты рәйесенең мәғариф мәсьәләләре буйынса урынбаҫары Руслан Сәйәхов, әсбап үҫеп килгән быуынды әхлаҡи йәһәттән тәрбиәләүҙә ҙур роль уйнаясаҡ, тигән ышанысын белдерҙе.


text:
Республикала «Башҡорт йәштәре дуҫтарын йыя» төбәк-ара форумы ойошторола
ӨФӨ, 2016 йыл, 20 июнь. /«Башинформ» мәғлүмәт агентлығы, Ләйлә Аралбаева/.
25-26 июндә Баймаҡ районының Граф күле буйында «Башҡорт йәштәре дуҫтарын йыя» төбәк-ара форумы уҙғарыла. Форум-һабантуйға республика һәм күрше төбәктәрҙән йәштәр, йәштәр ойошмалары саҡырылған.
Форумдың программаһында ижади һәм спорт майҙансыҡтарының эше ҡаралған. Тәүге тапҡыр «Йәшлек моңо-2016» төбәк-ара башҡорт йырҙарын башҡарыусылар бәйгеһе, бейеү конкурсы, «Яратам һине, Башҡортостан!» флешмобы ойошторола.
Сараның маҡсаты — йәштәрҙе туплау, төрлө йүнәлештәрҙә тәжрибә алмашыу, төбәк-ара бәйләнештәрҙе нығытыу, башҡорт халҡының мәҙәниәтен һәм рухи-әхлаҡи ҡиммәттәрен, сәләмәт йәшәү рәүешен пропагандалау, халыҡтар араһындағы дуҫлыҡты нығытыу. Форумды ойоштороусылар — Бөтә донъя башҡорттары ҡоролтайының башҡарма комитеты, Башҡортостандың Мәҙәниәт, Йәштәр сәйәсәте һәм спорт министрлыҡтары, Баймаҡ районы хакимиәте.
Форумда ҡатнашыу өсөн ғариза тултырырға һәм уны 20 июнгә тиклем kurultay-ufa@mail.ru электрон почтаһына ебәрергә кәрәк. Белешмәләр өсөн телефон: 8 (347) 250-49-31, 246-30-42.


text:
Байрамдарҙа нисек ял итәбеҙ?
24 декабрь — Башҡортостан Республикаһы Конституцияһы көнө иҫтәлекле дата тип билдәләнә һәм эш көнө булып тора.
Ғинуарҙа биш көнлөк эш аҙнаһында Башҡортостан Республикаһында байрам көндәренә бәйле 2010 йылдың 1 — 10 ғинуары байрамдар булып тора.
2009 йылдың 2 декабрендәге “Башҡортостан Республикаһында байрам һәм иҫтәлекле көндәр, һөнәри байрамдар һәм башҡа мөһим даталар тураһында” Башҡортостан Республикаһы Законының 1 һәм 3-сө статьяларына үҙгәрештәр индереү хаҡында” 186-з һанлы Башҡортостан Республикаһы Законына ярашлы, 24 декабрь — Башҡортостан Республикаһы Конституцияһы көнө иҫтәлекле дата тип билдәләнә һәм эш көнө булып тора.
Рәсәй Федерацияһы Хеҙмәт кодексының 112-се статьяһына ярашлы, 1, 2, 3, 4 һәм 5 ғинуар — Яңы йыл каникулдары, 7 ғинуар — Христос Раштыуаһы — ял һәм байрам көндәре булып тора.
2010 йылда 2 һәм 3 ғинуарҙағы байрам көндәре ял көндәренә тура килә. Рәсәй Федерацияһы Хеҙмәт кодексының 112-се статьяһына ярашлы, ял һәм байрам көндәре тап килгән осраҡта ял көнө байрамдан һуң килгән эш көнөнә күсерелә. Тимәк, ял көндәре шәмбе 2 ғинуарҙан һәм йәкшәмбе 3 ғинуарҙан 2010 йылдың 6 һәм 8 ғинуарына күсерелә.
Рәсәй Федерацияһы Хеҙмәт кодексының 120-се статьяһы нигеҙендә йыллыҡ төп йәки йыллыҡ өҫтәмә түләүле отпуск биргәндә 1, 2, 3, 4, 5 һәм 7 ғинуарҙағы ял һәм байрам көндәре отпускының календарь көндәренә индерелмәй.


text:
Раил Сарбаев баш һалымсы менән таныштырҙы
Бөгөн оператив кәңәшмәлә Башҡортостан Республикаһы Хөкүмәте Премьер-министры Раил Сарбаев Федераль һалым хеҙмәтенең Башҡортостан Республикаһы буйынса идаралығының яңы етәксеһе Марат Вәхитов менән таныштырҙы.
Раил Сарбаев, Дүртөйлө районында тыуып үҫкән Марат Муса улы Вәхитов 1994 йылдан һалым органдары системаһында эшләне, ә 2005 йылдан алып БР буйынса Рәсәй күсемһеҙ милек идаралығы етәксеһе вазифаһын биләне, тип билдәләне.
Рәсәй Федерацияһы Финанс министрлығының 2010 йылдың 5 июлендәге 674-се приказына ярашлы, Марат Вәхитов Федераль һалым хеҙмәтенең Башҡортостан Республикаһы буйынса идаралығы етәксеһе вазифаһына тәғәйенләнде.
Раил Сарбаев, һалым хеҙмәте эше юғары яуаплылыҡ һәм закон нормаларын ҡәтғи күҙәтеүҙе талап итә, тип һыҙыҡ өҫтөнә алды.


text:
Нефтекамала ун йәш ғаилә торлаҡ һатып алыуға субсидиялар алды
«Йәш ғаиләләрҙе торлаҡ менән тәьмин итеү» программаһын тормошҡа ашырыу сиктәрендә Нефтекама ҡалаһы ҡала округы хакимиәтендә торлаҡ һатып алыуға субсидияға сертификаттар тапшырыу тантанаһы үтте.
Федераль һәм республика бюджеттарынан бүленгән дөйөм алғанда 5,5 миллион һум суммалыҡ сертификаттарҙы ун йәш ғаилә аласаҡ. Ҡала округы хакимиәте башлығы Владимир Громов, сертификаттарҙы тапшырып, йәш нефтекамаларға буласаҡ йорттарында йылы һәм йәмле булыуын, тыуған ҡала именлегенә хеҙмәт итеүҙә артабан уңыштар теләне, тип хәбәр итә ҡала округы хакимиәтенең матбуғат хеҙмәте.


text:
Сергей Афонин Башҡортостан Республикаһының вице-премьеры – торлаҡ-коммуналь хужалыҡ министры итеп тәғәйенләнде
16 декабрҙә Башҡортостан Президенты Рөстәм Хәмитов Сергей Афонинды Башҡортостан Республикаһы Хөкүмәтенең Премьер-министр урынбаҫары – торлаҡ-коммуналь хужалыҡ министры итеп тәғәйенләү тураһындағы указға ҡул ҡуйҙы, тип хәбәр итә төбәк башлығының матбуғат хеҙмәте. Быға тиклем Сергей Афонин республика Хөкүмәтенең Премьер-министр урынбаҫары вазифаһын биләне.
Белешмә өсөн. Афонин Сергей Иванович 1959 йылдың 25 ғинуарында Күмертау ҡалаһында тыуған. 1986 йылда – Өфө дәүләт авиация техник университетын, 2005 йылда Башҡортостан Президенты ҡарамағындағы Башҡортостан дәүләт хеҙмәте һәм идара академияһын тамамлаған.
Хеҙмәт эшмәкәрлеген 1978 йылда Күмертау вертолет заводында башлай. 1978-1980 йылдарҙа Совет Армияһында хеҙмәт итә.
1980 йылда — «Искра» заводы диспетчеры, Күмертау ҡалаһы.
1980-1990 йылдарҙа – Күмертау авиация производство берекмәһендә инженер, баш инженер, бюро начальнигы, продукция сифатына идара итеү бүлеге начальнигы.
1990-1996 йылдарҙа – Күмертау ремонт-төҙөлөш идаралығы начальнигы.
1996 йылда — Күмертау ремонт-төҙөлөш идаралығының генераль директоры.
1996-2010 йылдарҙа – Күмертау ҡалаһы хакимиәте башлығы.
2010-2011 йылдарҙа – Башҡортостан Республикаһы Хөкүмәтенең Премьер-министр урынбаҫары.


text:
Өфө мэрияһы чиновнигы 2,5 млн һум ришүәт алғанда тотолған
БР буйынса Эске эштәр министрлығының Иҡтисади енәйәттәргә ҡаршы көрәш идаралығы хеҙмәткәрҙәре Өфө хакимиәте белгесен 2,5 млн һум күләмендә ришүәт алғанында ҡулға алған. Аҡсаны 30 йәшлек хеҙмәткәргә «Тимер юлсы» автогараж кооперативы вәкиле биргән. Ул белгестең автомобилендә тапшырылған. Алдан билдәле булыуынса, киләһе осрашыуҙа чиновник тағы ла ике миллион һум аҡса алырға тейеш булған. Был мәсьәләне хәл итеүҙә булышлыҡ иткәне өсөн аҡсалата бүләк. Ришүәт биреүсе Азатлыҡ урамындағы 260 гаражды һәм Пугачев урамындағы торлаҡҡа ҡарамаған бинаны файҙаланыуға тапшырыуға рөхсәт алырға теләгән.
Өфөнөң Эске эштәр бүлеге ҡарамағындағы Тикшереү идаралығында РФ Енәйәт кодексының 290-сы статьяһы («ҙур күләмдә ришүәт алыу») буйынса енәйәт эше асылған. Әлеге мәлдә чиновник ҡаланан китмәҫкә яҙма йөкләмә биргән, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Башҡортостанда игендең резерв фонды булдырыла
Башҡортостан Президенты Рөстәм Хәмитов иген баҙарында хаҡтар төшкән осорға ауыл хужалығы етештереүселәренә ярҙам итеү маҡсатында республика резерв иген фондын ойоштороу тураһында ҡарар ҡабул итте. Бының өсөн Башҡортостан Республикаһы бюджеты гарантияларына 1,5 млрд һум заем средстволарын йәлеп итеү планлаштырыла.
Төбәк башлығының матбуғат хеҙмәтенән хәбәр итеүҙәренсә, Фондта гарантиялы рәүештә аграрийҙарҙан залог схемаһы буйынса һатып алынасаҡ 530 мең тоннаға яҡын быйылғы уңыш игене тупланасаҡ. Шулай итеп, республика аҙыҡ-түлек һәм фураж игененең резерв запасын булдырасаҡ. Аграрийҙар Фондҡа бойҙай, арыш, арпа һата ала. Игендең резерв фондын формалаштырыу буйынса эштәрҙе координациялау Башҡортостан Республикаһының Ауыл хужалығы министрлығына йөкмәтелгән.
«Мул иген уңышы быйыл проблемаға әүерелде – хаҡтар кинәт төшә башланы, — тине Рөстәм Хәмитов. — Игенде бындай хаҡҡа һатырға ярамай. Хужалыҡтарыбыҙға аҡса алыпһатарҙар кеҫәһенә эләкһен өсөн ярҙам күрһәтмәнек. Республика резерв иген фонды был осраҡта иген үҫтереүселәргә ярҙам итеүҙең һөҙөмтәле механизмына әйләнергә тейеш. Көҙгө баҫыу эштәре тамамланған осорҙа иген һатып алыу финанс ресурстарға бәйле ҡыйынлыҡтар кисергән ауыл халҡына ҙур ярҙам буласаҡ. Иген тапшырыуҙан килгән аҡса яғыулыҡ-майлау материалдары һатып алыуға, техника ремонтлауға, эш хаҡы түләүгә һәм башҡа ихтыяждарҙы ҡәнәғәтләндереүгә китәсәк. Аграрийҙарға быйыл ужым сәсеүҙе тамамларға, һуң өлгөрөүсе култураларҙы йыйып алырға һәм ҡышҡылыҡҡа әҙерләнергә лә кәрәк бит».


text:
Төркиә инвесторҙары Өфөлә метробус маршруты һалырға тәҡдим итә
Төркиә инвесторҙары Өфөлә 23 километр оҙонлоғонда метробус маршруты һалырға планлаштыра, ул аэропорттан башланып Сельская Богородская урамына тиклем һуҙылырға тейеш, тип хәбәр итә Өфө хакимиәте матбуғат хеҙмәте.
Метробус проекты мэрияла төрөк компаниялары вәкилдәре менән ентекле тикшерелде. Осрашыуҙа «KAPİTALNET A.Ş.» (Истанбул) финанс-инвестиция компанияһы генераль директоры Джошкун Акдениз, Yorum Construction компанияһы генераль директоры Имадеттин Топал, Мәскәүҙәге Yorum Construction компанияһының коммерция директоры Илькай Эрдоган, Төркиәнең Тышҡы иҡтисади бәйләнештәр советының Өфөләге вәкиле Әхмәт Гекхан Эртекин ҡатнашты.
Сентябрҙә Төркиә эшҡыуарҙары Өфөлә метробус линиялары төҙөүҙе проектлау этабынан алып файҙаланыуға тапшырғанға һәм тиҙлекле автобустар һатып алғанға тиклем финансларға әҙер булыуҙары хаҡында белдерҙе. Әлеге ваҡытта Төркиә яғы «Метробус» муниципаль-шәхси партнерлыҡ проектын башлау буйынса заявка-тәҡдим әҙерләне, унда төп шарттар һәм йөкләмәләр телгә алына. Эшҡыуарҙар метробустың ике вариантын индерергә тәҡдим итә: бөгөн, атап әйткәндә, Истанбулда файҙаланылған һәм газ яғыулығында эшләгән классик төрө; икенсе вариант — электрогаз двигателе менән эшләгән яңы быуын метробусы. Ике вариант та 18 һәм 24 метр оҙонлоғонда үҙ-ара ҡушылған автобустарҙан ғибәрәт.
Проектты тормошҡа ашырыуҙың икенсе этабында маршруттың дөйөм оҙонлоғо 55 километрға тиклем артасаҡ. Өҫтәмә коридорҙарҙың урыны муниципалитет менән килешеп билдәләнәсәк.
Компания Истанбулда метробус линиялары төҙөү тәжрибәһенә эйә һәм ҡыҫҡа ваҡыт эсендә был проектты Өфөлә ғәмәлгә ашырыу өсөн команда йыя аласаҡ. Джошкун Акдениз, бөтә конкурс процедураларын үткән осраҡта уның компанияһы проектты ике йылда бойомға ашыра аласаҡ, тип белдерҙе.
Төркиә инвесторҙары Ҡулса урамындағы 131-се йортта урынлашҡан бала табыу йортон киңәйтеү, реконструкцилау һәм яңыртыу, Өфөлә бер балалар клиникаһы һәм биш яңы дөйөм клиника төҙөү кеүек проекттарҙа ҡатнашырға теләүен белдерҙе.
Заявка-тәҡдимдәр билдәләнгән тәртиптә ҡараласаҡ, шунан һуң ғына Өфөлә берлектәге муниципаль-шәхси партнерлыҡ проекттарын тормошҡа ашырыу мөмкинлеге тураһында ентекле һөйләшеү үткәреләсәк.


text:
Өфөлөләр «Һөт иле-2013» фестиваленә саҡырыла
Өфөлә 31 августа өсөнсө «Һөт иле-2013» бөтә Рәсәй фестивале үтә. Йола буйынса, ул Ленин исемендәге майҙанда ойошторола.
БР Ауыл хужалығы министрлығының матбуғат хеҙмәтенән хәбәр итеүҙәренсә, малсылыҡ фермаһы, һөт кафеһы, сәләмәтлек һәм матурлыҡ академияһынан тыш, байрамда яңы майҙансыҡтар ҙа эшләйәсәк.
Сараны ойоштороусылар булып БР Ауыл хужалығы министрлығы, төбәктең Сауҙа-сәнәғәт палатаһы, «Башҡортостандың һөтсөлөк союзы» коммерцияға ҡарамаған ойошмаһы һәм Ҡулланыусылар хоҡуғын һәм кеше именлеген яҡлау өлкәһендәге күҙәтеү буйынса федераль хеҙммәттең БР буйынса идаралығы ярҙамында Рәсәй Ауыл хужалығы министрлығы, Башҡортостан Хөкүмәте, Милли һөт етештереүселәр союзы сығыш яһай.
Байрам тураһында тулыраҡ мәғлүмәт фестивалдең рәсми сайтында урынлаштырылған.


text:
Даосизм
Даоси́зм (ҡыт. ябайл. 道教, пиньин: dàojiào) — дао тураһында тәғлимәт йәки «нәмә юлдары», ҡытайҙың йола тәғлимәте, үҙ эсенә шулай уҡ дин элементтарын һәм фәлсәфәне лә ала[1][2].
Ул ҡәҙимгесә бер билдәле тәнҡит стиле менән айырылып тора (дао цзя), рухи практикаларҙың йыйылмаһы булараҡ ҡабул ителә. Тик был бүленеү шартлы. Дао цзя күбеһенсә, текстар менән бәйле. Авторлылҡтары Лао-цзы һәм Чжуан-цзы менән билдәләнә[3].
Тарихы[үҙгәртергә | вики-тексты үҙгәртергә]
Даосизмдың барлыҡҡа килеүе[үҙгәртергә | вики-тексты үҙгәртергә]
Даосизм ныҡлы дини ойошма булараҡ II быуатта ғына барлыҡҡа килгән. Әммә күп һанлы шаһитлектәр буйынса V быуаттарҙан — III быуаттарҙа уҡ тәғлимәте, йолалары булған. Улар урта быуаттарҙа бик әүҙем ҡулланылған.
Төп сығанағтары булып мистик һәм шамандар культы менән батшалыҡ иткән Чуға һәм Ҡытайҙың көньяғында урынлашҡан ҡырағай дәүләттәрҙең культына бәйле. Шулай уҡ Ҡытайҙың төньяғында үҫешкән Ци батшалығының үлемһеҙлек тәғлимәте һәм магик практикалары булып тора.


text:
Башҡортостандағы 14 ауыл мәктәбе Рәсәйҙең иң яҡшы 200 мәктәбе исемлегенә инде Фото: Олег Яровиков
Башҡортостандағы 14 ауыл мәктәбе Рәсәйҙең иң яҡшы 200 мәктәбе исемлегенә инде
Башҡортостандағы 14 ауыл мәктәбе Рәсәйҙең иң яҡшы 200 мәктәбе исемлегенә инде Фото: Олег Яровиков
ӨФӨ, 2015 йыл, 13 октябрь. /«Башинформ» мәғлүмәт агентлығы, Ғәлиә Нәбиева/.
Башҡортостандағы 14 ауыл мәктәбе Рәсәйҙең иң яҡшы ауыл мәктәптәре исемлегенә инде. Рейтинг Рәсәйҙең Мәғариф һәм фән министрлығы булышлығында «Рәсәй бөгөн» халыҡ-ара мәғлүмәт агентлығы һәм «Уҡытыусылар гәзите» мәғлүмәти ярҙамы менән Мәскәүҙәге өҙлөкһөҙ математик белем биреү үҙәге тарафынан төҙөлгән.
Исемлеккә Борайҙың 2-се гимназияһы һәм 1-се урта белем биреү мәктәбе, Баҡалы ауылындағы 1-се һәм 2-се урта белем биреү мәктәптәре, Шишмә районындағы Шишмә гимназияһы һәм Алкин-2 ауылындағы урта белем биреү мәктәбе ингән.
Иң яҡшылар исемлегендә — Булгаков (Өфө районы) һәм Талбазы (Ауырғазы районы) ауылдарындағы лицейҙар. Улар араһында Асҡындағы 2-се урта белем биреү мәктәбе, Иҫке Собханғол, Раевка, Иглин ауылдарындағы белем биреү учреждениелары бар.
Үрге Йәркәйҙәге һәм Равкалағы ике гимназия ла иң яҡшылар иҫәбендә.
Илдең иң яҡшы белем биреү ойошмаларының исемлеге 2013 йылдан төҙөлә. 2014 йылға тиклем рейтинг төҙөгәндә Берҙәм дәүләт имтиханы һөҙөмтәләре файҙаланылды. Быйылдан башлап мәғариф ойошмаһының сифатлы белем биреүгә индергән өлөшө Төп дәүләт имтиханы һөҙөмтәләре буйынса баһалана. Олимпиада һөҙөмтәләре буйынса күрһәткес элеккесә ҡалды.


text:
Башҡортостанда Бөтә донъя башҡорттары ҡоролтайы Башҡарма комитетының йәштәр советтары ойошторола
Республикабыҙ райондары һәм ҡалаларында Бөтә донъя башҡорттары ҡоролтайы Башҡарма комитетының йәштәр советтары ойоштороласаҡ. Был турала «Башинформ» агентлығына Бөтә донъя башҡорттары ҡоролтайы Башҡарма комитеты рәйесе урынбаҫары Вәлиәхмәт Бәҙретдинов хәбәр итте.
Уның һүҙҙәренсә, йәштәр советтары район ҡоролтайҙары ҡарамағында асыла.
— Бындай советтар әлегә республиканың биш районында булдырылған, — тине Вәлиәхмәт Бәҙретдинов. – Мартҡа уларҙы бөтә ауыл-ҡалаларҙа асырға ниәтләйбеҙ. Был хәрәкәт яңы башлана ғына. Башҡарма комитеттың бар ағзаларын да эшкә йәлеп итәбеҙ, һәр береһе айырым район өсөн яуаплы буласаҡ. Артабан эш планын тикшерәсәкбеҙ, республика семинары үткәрәсәкбеҙ.
Сәләмәт йәшәү рәүешен пропагандалау йәштәр советы эшенең төп йүнәлеше буласаҡ. Бынан тыш, улар киң мәҙәни һәм мәғариф саралары алып барыу менән шөғөлләнәсәк, йәштәрҙе әүҙем тормош позицияһына дәртләндерәсәк. Яңы советтар эшен Барҡарма комитет рәйесенең йәштәр эштәре буйынса урынбаҫары Фәнзил Әхмәтшин контролдә тотасаҡ.


text:
Һулыш
Һулыш — кеше, Хайуандар, үҫемлектәр һәм бик күп микроорганизмдар диссимиляцияһының төп өлөшө. Һулыш — ул метаболизмдың, йәғни тере организмда матдәләр һәм энергия алмашыныуының тейешенсә барыуын тәьмин итеүсе физиологик процесс. Тирә-яҡ мөхиттән кислород (О2) алып, гомеостаз (эске мөхиттең тотороҡлолоғон) тәьмин итә, организмда метаболизм һөҙөмтәһендә барлыҡҡа килгән матдәләрҙе (СО2, H2O һ.б.) тышҡы мөхиткә сығара. Матдәләр алмашыныуының көсөргәнешенә ярашлы кеше үпкә аша уртаса 5 — 18 литрға яҡын углекислый газ(СО2), һәм сәғәтенә 50 грамм һыу бүлеп сығара. Улар менән 400-гә яҡын башҡа ҡатнашмалар ҙа бүленә.
Тышҡы һулыш тигән төшөнсә аҫтында организм һәм тирә-яҡ мөхит араһында газ алмашыныу күҙҙә тотола, ул үҙ эсенә кислород йотоу һәм углекислый газ сығарыуҙы, шулай уҡ был газдарҙың һулыш көпшәләре (трахея менән һулаусы бөжәктәр) йәки ҡан әйләнеше аша үтеүен ала.
Күҙәнәк һулышы аҡһымдарҙың күҙәнәк мембраналары аша үтеүен тәьмин итә; шулай уҡ митохондрияларҙа әселәндереү барышын көйләй — был аҙыҡтың химик энергияһын үҙгәртергә булышлыҡ итә.
Тышҡы мөхиттә тән туҡымаһының майҙаны ҙур булған осраҡта газдың күҙәнәктәргә шул туҡыма аша диффузияланып, һулыш алыныуы мөмкин (мәҫәлән,үҫемлектәрҙең япраҡтарында,ҡатмарлы тиреле хайуандарҙа). Тән туҡымаһы сағыштырмаса әҙ майҙанлы булғанда газ ҡан әйләнеше (умыртҡалылар һ.б.) йәки трахеялар (бөжәктәрҙә) аша эшкәртелә.
Әҙәбиәт[үҙгәртергә | вики-тексты үҙгәртергә]
- Дыхание // Малая медицинская энциклопедия. — Т. 2. — С. 146. (урыҫ.)
Һылтанмалар[үҙгәртергә | вики-тексты үҙгәртергә]
- Дыхание // Малая медицинская энциклопедия (урыҫ.)
- Научно-популярный фильм «Внешнее дыхание» (урыҫ.)


text:
2010-2012 йылдарға сит илдә кадрҙар әҙерләү программаһы раҫланды
Башҡортостан Республикаһы өсөн, иҡтисад һәм социаль өлкәнең төп тармаҡтары талаптарына ярашлы, сит илдәрҙә кадрҙар әҙерләү, ҡайтанан әҙерләү һәм квалификацияһын күтәреүҙең һөҙөмтәле системаһын булдырыу маҡсатында Башҡортостан Республикаһы Президенты Мортаза Рәхимовтың Указы менән 2010-2012 йылдарға сит илдәрҙә кадрҙар әҙерләү, ҡайтанан әҙерләү һәм квалификацияһын күтәреүҙең Президент программаһы раҫланды.
Указға ярашлы, Башҡортостан Республикаһы Президенты ҡарамағында Сит илдәрҙә кадрҙар әҙерләү, ҡайтанан әҙерләү һәм квалификацияһын күтәреү буйынса комиссия төҙөлдө.
Указ менән республика Президенты ҡарамағындағы Сит ил белем биреү һәм фәнни үҙәктәрендә кадрҙар әҙерләү, ҡайтанан әҙерләү һәм квалификацияһын күтәреү буйынса комиссия тураһында Положение һәм уның составы, Сит ил белем биреү һәм фәнни үҙәктәрендә уҡытыу өсөн Башҡортостан Республикаһы Президенты гранттары биреүгә дәғүәселәрҙе конкурс һайлап алыуы тураһында Положение раҫланды.
Башҡортостан Республикаһы Хөкүмәтенә Президент программаһы сараларын финанслауҙы тәьмин итергә, шулай уҡ 2010 йылдың 1 майына тиклем сит илдәрҙә кадрҙар әҙерләү, ҡайтанан әҙерләү һәм квалификацияһын күтәреү өсөн Башҡортостан бюджетынан бүленгән средстволарҙы тотоноу һәм иҫәпкә алыу тәртибен әҙерләргә һәм раҫларға ҡушылды.
Указдың үтәлешенә контроллек итеү Башҡортостан Республикаһы Президенты Хакимиәтенә йөкмәтелде.
Указ ҡул ҡуйған көндән алып көскә инде.


text:
Мортаза Рәхимов Федераль дәүләт теркәүе хеҙмәте етәксеһе Сергей Васильев менән осраштыФото: Олег Яровиков
Мортаза Рәхимов Федераль дәүләт теркәүе хеҙмәте етәксеһе Сергей Васильев менән осрашты
Мортаза Рәхимов Федераль дәүләт теркәүе хеҙмәте етәксеһе Сергей Васильев менән осраштыФото: Олег Яровиков
30 октябрҙә Республика Йортонда Башҡортостан Президенты Мортаза Рәхимов Федераль дәүләт теркәүе, кадастр һәм картография хеҙмәте етәксеһе Сергей Васильев менән осрашыу үткәрҙе.
Федераль һәм төбәк дәүләт теркәүе хеҙмәттәре араһында үҙ-ара эш итеү мәсьәләләре тикшерелде. Күсемһеҙ милеккә хоҡуҡтарҙы теркәү өлкәһендә документтар әйләнеше системаһын камиллаштырыу саралары ҡаралды.
Мортаза Рәхимов теркәү хеҙмәтенә мөрәжәғәт итеүсе граждандар менән эште оптималләштереү кәрәклеген билдәләне. Республика башлығы Башҡортостан Республикаһы менән Федераль теркәү хеҙмәте араһында мәғлүмәти хеҙмәттәшлек тураһында килешеүгә ҡул ҡуйыу тәҡдимен хупланы. Яҡтар фекеренсә, документ граждандарҙың кәрәкле мәғлүмәт алыу процесын ябайлаштырыуға йүнәлтелергә тейеш.
Осрашыу ваҡытында Сергей Васильев Рәсәй реестрҙарын төҙөгәндә төбәк эшкәртмәләрен файҙаланыу яҡлы булыуын белдерҙе.


text:
Республика башлығы аҙыҡ-түлек баҙарының тулылығына иғтибар итеүҙе һораны
Үткән йәкшәмбелә Башҡортостан Президенты Рөстәм Хәмитов Өфөлә бер нисә ауыл хужалығы йәрминкәһен ҡараны. Аҙыҡ-түлек баҙарын тикшереүгә республика башлығы теүәл бер көнөн сарыф итте.
— Дөйөм алғанда, йәрминкәләрҙән яҡшы тәьҫораттар ҡалды - бында картуфтың килограмын 20 һумға, кәбеҫтәнең килограмын — 20 һумға, кишерҙе – 30 һумға, 50 килограмлыҡ тоҡ менән ондо 650 һум менән һатып алырға мөмкин ине, бөтә ерҙә лә бал тәҡдим ителде. Әммә ҡайһы бер сауҙа майҙандарында ассортимент тейешле кимәлдә түгел ине, мәҫәлән, Дим баҙарында картуф һәм башҡа төрлө йәшелсәләр булманы.
Рөстәм Хәмитов фекеренсә, бындай йәрминкәләрҙе, йәрминкәләргә килеүсе фермерҙарҙың эшләү шарттарына иғтибар биреп, мәҙәниәтлерәк үткәрергә кәрәк. Ҡала һәм район хакимиәте башлыҡтарына был эште тейешле контролдә тоторға ҡушылды, тип хәбәр итә төбәк башлығының матбуғат хеҙмәте.


text:
Республика аграрийҙары Рәсәй фермерҙары съезына йыйына
Башҡортостандың крәҫтиән-фермер хужалыҡтары вәкилдәре бөгөн Тамбовҡа Рәсәй фермерҙарының XХII съезына юлға сыға. Делегацияны республиканың ауыл хужалығы министрының беренсе урынбаҫары Николай Коваленко етәкләй. Фермерҙар форумын рәсми асыу — 2 мартта. Сәсеү кампанияһы алдынан аграрийҙар фермерҙар хужалыҡтары хәлен һәм проблемаларын, ауылда хужалыҡ итеүҙең бәләкәй формаларын үҫтереүҙә дәүләттең һәм фермер ойошмаларының ролен күтәреүҙе тикшерәсәк.
Съезд бәләкәй хужалыҡ формаларының халыҡты аҙыҡ-түлек менән тәьмин итеүгә һәм Рәсәй ауылын тергеҙеүгә индергән өлөшөн арттырыу мәсьәләләрен хәл итергә тейеш.
Мәғлүм булыуынса, Рәсәй фермерҙары Ватан аҙыҡ-түлегенең 55 проценттан ашыуын етештерә. Ғаилә фермер хужалыҡтары ер участкаларының майҙаны 30 млн гектарҙан ашыу тәшкил итә. Һуңғы 10 йылда ул ике тапҡырға артты. Ер участкаһының уртаса күләме лә ике тапҡырға артып, 108 гектарға етте.
Крәҫтиән-фермер хужалыҡтарында был осорҙа иген – 4 тапҡырға, көнбағыш — 3,3 тапҡырға, шәкәр сөгөлдөрө — 3,6, картуф — 4,5, йәшелсәләр 5 тапҡырға тиерлек күберәк йыйып алынды. Фермер хужалыҡтарында һыйыр малы иҫәбе — 2,5 тапҡырға, һауын һыйырҙар 2,4 тапҡырға артты.
Һөҙөмтәлә ун йылда фермер секторында етештереүҙең үҫеш темпы тармаҡ буйынсағы менән сағыштырғанда 4,3 тапҡырға артты. Хатта ҡоролоҡло һәм уңышһыҙ 2010 йылда ла иген етештереүҙә фермерҙар өлөшө уҙған йылдың ошо уҡ осоро менән сағыштырғанда 1,5 процентҡа артты һәм 22,3 процент тәшкил итте. 2010 йылдың 10 айында фермерҙарҙа һыйырҙар иҫәбе тағы ла 15 процентҡа артты. Һәм был фермерҙарҙың хужалыҡ итеү тәртибе башҡаларҙан айырылып тороуын күрһәтә.


text:
Күмертауҙа күп фатирлы йорттарға капиталь ремонт үткәреү программаһын тормошҡа ашырыу тамамлана
Быйыл Күмертауҙа 18 күп фатирлы йорт ремонтланасаҡ.
Күп фатирлы торлаҡ йорттарға капиталь ремонт махсус программа буйынса үткәрелә, ул Торлаҡ-коммуналь хужалыҡты реформалаштырыуға булышлыҡ итеү фонды менән бергәләп финанслана. Был программа ҡалала 2008 йылдан алып тормошҡа ашырыла.
Дөйөм алғанда 2008-2012 йылдарҙа Күмертауҙа 83 күп фатирлы йорт ремонтланған, һөҙөмтәлә 7,5 меңдән ашыу кеше торлаҡ шарттарын яҡшыртҡан. Республика бюджеты, урындағы бюджет һәм торлаҡ хужалары средстволарын иҫәпкә алып, Торлаҡ-коммуналь хужалыҡты реформалаштырыуға булышлыҡ итеү фонды программалары буйынса капиталь ремонт үткәреүҙе финанслауға яҡынса 28 миллион һум аҡса тотонолған.
Быйыл программа сиктәрендә капиталь ремонт 18 йортта үткәреләсәк. Бөгөнгө көнгә 13 йортта эштәр тулыһынса тамамланған һәм улар дәүләт комиссияһы менән ҡабул ителгән.


text:
Фото:
Ғинуарҙа Башҡорт дәүләт филармонияһына концерттарға рәхим итегеҙ
Фото:
Байрам көндәрендә Хөсәйен Әхмәтов исемендәге Башҡорт дәүләт филармонияһында Яңы йыл концерттары серияһы үтәсәк.
Уларҙың береһе — «Аҡ кистәр, аҡ хистәр» ретро-концерты. Тамашасыларҙың күп һанлы һорауҙары буйынса ул бер көн генә түгел, ә өс көн буйына, 3 ғинуарҙан 5-енә тиклем, барасаҡ.
Башҡорт дәүләт филармонияһының был Яңы йыл проектында Флүрә Килдейәрова, Фидан Ғафаров, Нәзифә Ҡадирова, Фәдис Ғәниев, Әлфиә Юлсурина, Вәхит Хызыров, Марсель Ҡотоев, «Далан», «Карауанһарай» төркөмдәре һәм башҡалар ҡатнашасаҡ. Байрам концертына шулай уҡ Ҡазандан махсус ҡунаҡтар — Айгөл Һағынбаева менән Филүс Ҡаһиров саҡырылған.
6 ғинуарҙа филармонияның Ҙур залында рок-н-ролл һәм блюз яратыусыларҙы «OFF Beat» (Мәскәү) төркөмө менән осрашыу көтә.
«Стилягалар әйләнеп ҡайтты!» («Стиляги вернулись!») концерты программаһы бик ҡыҙыҡлы булырға оҡшай, ул уҙған быуаттың 50-60-сы йылдарындағы дәртле хиттарҙан торасаҡ. «OFF Beat» төркөмө составында Денис Мажуков (рояль/вокал), Алексей Фетисов (контрабас/гитара), Сергей Ефименко (гитара), Александр Тимофеев (һуҡма) сығыш яһаясаҡ.
Балалар өсөн байрам тамашаларына килгәндә, 2-8 ғинуарҙа филармонияла көн һайын “Сәғәттәр короллегендә Яңы йыл карнавалы” әкиәте барасаҡ.


text:
Ауыл хужалығы эшсәндәренең химиялаштырыуға киткән сығымдары компенсациялана
Башҡортостан Хөкүмәте ауыл хужалығы етештереүселәре тарафынан минераль ашламалар һатып алыуға сығымдарҙы компенсациялай. Был 2011 йылда химиялаштырыу саралары һатып алыуға сығымдарҙың бер өлөшөн компенсациялауға БР бюджетынан субсидиялар биреү тәртибе менән билдәләнде. Рөстәм Хәмитов БР Хөкүмәтенең тейешле ҡарарына ҡул ҡуйҙы.
Тәртип ауыл хужалығы тауар етештереүселәренә, ҡулланыусылар кооперацияһы ойошмаларына һәм ауыл хужалығы продукцияһы етештереүҙе, уны эшкәртеүҙе һәм һатыуҙы тормошҡа ашырған ойошмаларға Башҡортостан бюджетынан субсидиялар биреү механизмын билдәләй.
Компенсация күләме 1 гектар ужым культураларына индереү нормаһының 60 проценты иҫәбенән сығып, 1 тонна минераль ашламаларҙың тәьҫирле матдәһе өсөн ставка буйынса иҫәпләнә.
Компенсацияны алыу өсөн субсидияға эйә булыусылар 2011 йылдың 1 майына тиклем БР Ауыл хужалығы министрлығына документтар тапшырырға тейеш.
Документта, һатып алынған химиялаштырыу сараһы өсөн түләү субсидия алыусы тарафынан өсөнсө шәхестәр ҡатнашлығынан тыш тормошҡа ашырылырға тейеш, тип айырым билдәләнә.
Субсидияларҙы дөрөҫ иҫәпләү һәм түләүгә, бюджет аҡсаһын маҡсатҡа ярашлы файҙаланыуға контролде Башҡортостан Республикаһы Ауыл хужалығы министрлығы тормошҡа ашыра, тип хәбәр итә БР Хөкүмәтенең матбуғат хеҙмәте.


text:
Эре һәм уртаса предприятиеларҙың килемдәре һәм юғалтыуҙары 2013 йылда 45,6 процентҡа үҫкән
Республиканың эре һәм уртаса предприятиелары 2013 йылда хәҙерге хаҡтар менән 149,7 миллиард һум килем (сальдоланған финанс һөҙөмтәһе) алған, ул 2012 йыл һөҙөмтәләре менән сағыштырғанда 45,6 процентҡа күберәк, тип хәбәр итә Башҡортостанстат. Был статистика күрһәткесендә бәләкәй эшҡыуарлыҡ, бюджет ойошмалары, банктар, страховкалау һәм башҡа финанс-кредит учреждениелары субъекттарының эш һөҙөмтәһе иҫәпкә алынмай.
Сальдоланған килем суммаһы буйынса Башҡортостан Волга буйы федераль округында Татарстандан (223,9 миллиард һум), Пермь крайынан (179,6 ) һәм Һамар өлкәһенән (169) ҡалыша.
Республиканың 93,8 процент эре һәм уртаса предприятиелары 162,6 миллиард һум күләмендә килем алған. 16,2 проценты йылды 12,9 миллиард һум суммалыҡ юғалтыу менән тамамлаған.
Уртаҡ һөҙөмтәгә иң ҙур өлөштө эшкәртеү производстволары (107,6 миллиард һум), транспорт һәм элемтә өлкәһендә эшләүсе (20,5 миллиард һум) һәм электр энергияһы етештереү һәм таратыу, газ һәм һыу өлкәһе (7,2 миллиард һум) предприятиелары индергән.
Башҡортостан Волга буйы федераль округында иң түбән килемһеҙ предприятиелар өлөшөнә эйә.


text:
2014 йылда Башҡортостанда пенсионерҙар һаны 15,9 мең кешегә артҡан
ӨФӨ, 2015 йыл, 18 февраль. /«Башинформ» мәғлүмәт агентлығы, Эльвира Латипова/.
Ғинуар баштарына Башҡортостанда 1123,1 мең пенсия алыусы теркәлгән. Уҙған йылда уларҙың һаны 15,9 мең кешегә артҡан, тип хәбәр итте Башҡортостанстат, Рәсәй Пенсия фондының республика буйынса бүлексәһе мәғлүмәттәренә таянып.
Шуларҙың 1023,5 меңе хеҙмәт пенсияһына хоҡуҡлы: ҡартлыҡ буйынса (925 мең), инвалидлыҡ буйынса (44,6 мең) һәм ҡараусыһыҙ ҡалған осраҡта (53,9 мең). Ҡалғандар дәүләт пенсия тәьминәте буйынса пенсия ала.
Ғинуар баштарына Башҡортостанда пенсияның уртаса күләме айына 10286,9 һум тәшкил итә (бер йыл элек — 9437,8 һум). Ҡартлыҡ буйынса хеҙмәт пенсияһы — айына уртаса 10895,2 һум (9712,7).


text:
Фото:
Башҡортостан Президенты Сибайҙағы йәмәғәт ҡабул итеү бүлмәһендә халыҡ мөрәжәғәттәрен тыңланы
Фото:
Башҡортостан Президенты Рөстәм Хәмитов бөгөн Сибайҙа үҙенең йәмәғәт ҡабул итеү бүлмәһендә граждандарҙы ҡабул итте. Ете кеше республика башлығына эшҡыуарлыҡты үҫтереүгә, хеҙмәт ветераны исемен биреүгә, ерҙең һаҙлыҡҡа әйләнеүе, торлаҡ йорттарҙы ремонтлауға ҡағылышлы һәм башҡа төрлө һорауҙарын бирә алды.
Арҡайым ҡасабаһы советы рәйесе Раиса Иванова республика Президентына мәктәп төҙөлөшө буйынса мөрәжәғәт итте. Арҡайым ҡасабаһы 15 йыл элек төҙөлә башлаған, әле бында 1000 ғаилә йәшәй, һәм һәр береһендә балалар үҫә. Улар Сибайға йәмәғәт транспортында йөрөп уҡый. Сибайҙың бер мәктәбе генә бының өсөн «Газель» бүлгән. 2010 йылда, ниһайәт, ҡасабала мәктәпкә фундамент һалынды, әммә төҙөлөш яй бара. Рөстәм Хәмитов хәлдең айышына төшөнөргә һәм ярҙам итергә вәғәҙә бирҙе. Раиса Иванова йәнә ҡасаба халҡына көтөүлектәргә ер бүлеп биреүҙәрен дә һораны.
Йәмәғәтселек менән осрашыуҙа Сибайҙа аэроклуб төҙөү мәсьәләһе лә күтәрелде. Бының өсөн, әлбиттә, средстволар кәрәк. Аэроклуб өсөн 20-ләп парашют, ике-өс аэростат, планерҙар, авиеткалар һатып алырға кәрәк, ә бер аэростат ҡына миллион һум тора.
Аэроклуб төҙөүҙе Рөстәм Хәмитов һәйбәт идея тип атаны (әйткәндәй, ул үҙе лә авиадвигателдәр буйынса белгес), өҫтәүенә, Сибайҙа аэропорт асылыуы ла уңайлы – бының өсөн бөтә шарттар ҙа бар. Республика Президенты, 2013 йылға тиклем клубтың бөтә кәрәкле нәмә менән тулыһынса йыһазландырылырға тейешлеген күҙ уңында тотоп, аэроклуб үҫеше программаһын әҙерләргә тәҡдим итте.
Сибайҙа йәмәғәт ҡабул итеү бүлмәһендә бирелгән бер нисә һорауҙы хәл итеүҙе республика башлығы БР Хөкүмәте вице-премьерҙары Фидус Ямалетдинов менән Шамил Вахитовҡа, шулай уҡ башҡа вазифалы кешеләргә йөкмәтергә вәғәҙә бирҙе.


text:
Альгология
Альгология (лат. аlga — ылымыҡ һәм грек. λoYoσ — уҡыу) — фикология, ботаниканың ылымыҡтарҙы өйрәнеүсе бүлеге.
Тарихы[үҙгәртергә | вики-тексты үҙгәртергә]
20 быуат уртаһынан альгология үҫеше электрон техника, биохимик анализ һәм таҙа культура ысулдары, ылымыҡ штамдары коллекцияларын төҙөүҙе ҡулланыу менән бәйле. Хәҙерге альгология ылымыҡтарға морфологик, физиологик‑биохимик, флористик, экологик һ.б. тикшеренеүҙәр үткәрә. Башҡортостан ылымыҡтары т‑да тәүге мәғлүмәттәр Ю.К.Шелдың фәнни хеҙмәттәрендә килтерелә (1883). 20 быуаттың 40‑сы йылдарында Я.В.Ролл етәкселегендә украин альгологтары Өфө тирәһендә Ағиҙел йылғаһы һәм Ҡандракүлде өйрәнә. 60‑сы йй. аҙ. Башҡорт дәүләт университетында Р.Ғ.Миңлебаев етәкс. дала, урман‑дала тупрағында, Ағиҙел, Дим, Өфө йй. һыубаҫар туғайҙарында таралған ылымыҡтарҙы тикшереү башлана (500‑ҙән ашыу төр табыла). Һуғарылыусы культуралы көтөүлектәрҙең альгоценоздары, тупраҡ альгобергәлектәренең ойошҡанлығы (ылымыҡтарҙың был бергәлектәрҙә таралыу һәм үҫеш законлылыҡтары тасуирлана), эрозиялы тупраҡта үҫеүсе ылымыҡтар һәм уларҙың тупраҡ структураһын яҡшыртыуҙағы роле өйрәнелә. 70‑се йй. аҙ. алып Асылыкүл, Ҡандракүл, Павловка һыуһаҡлағысы, Ағиҙел й. һәм Башҡортостандың башҡа һыу ятҡылыҡтарының фитопланктоны өйрәнелә. Экологик мониторинг үткәреү өсөн фитопланктондың ҙурлыҡ‑морфологик классификацияһы эшләнә. Шифалы ләм һәм бентостың (Ф.Б.Шкундина), экотон бергәлектәрҙең (М.Ю.Шәрипова), ҡала экосистемалары (Н.В.Суханова) ылымыҡтарын өйрәнеү, ылымыҡтарҙы популяцион‑экологик тикшереү (И.Е.Дубовик) алып барыла; экосистемаларҙың альгоценоздарын өйрәнеүгә экологик‑ценотик юлдар эшләнә (Г.Ғ.Ҡужәхмәтов). 90‑сы йй. сәнәғәт экологияһы өлкәһендә альгологик тикшеренеүҙәр башлана: альгоценоздарҙың сәнәғәт кәҫтәрендә эшмәкәрлеген баһалау, төрлө субстраттарҙың, өҫкө йөҙҙә актив матдәләрҙең ағыулы булыуын асыҡлағанда альготестлау (Р.Р.Кәбиров). Түгелгән нефттең тарҡалыу процестарында ылымыҡтарҙың роле асыҡлана, ағынты һыуҙарҙы таҙартыу өсөн хлорелланы үрсетеү б‑са тәҡдимдәр эшләнә (Н.Ә.Кирәева, З.Н.Сәйфуллина һ.б.); һыу алыу ҡоролмалары альгофлораһының сифатын һәм һанын анализлау методикалары тәҡдим ителә (Л.Н.Мартыненкова).
Сығанаҡ[вики-тексты үҙгәртергә]
Ҡайһы бер билдәле альгологтар[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Альгология — Ҙур совет энциклопедияһында мәҡәлә (Тикшерелгән 31 июль 2009)
- Водоросли — Ҙур совет энциклопедияһында мәҡәлә (Тикшерелгән 31 июль 2009)
Әҙәбиәт[үҙгәртергә | вики-тексты үҙгәртергә]
- Дубовик И.Е. Водоросли эродированных почв и альгологическая оценка почвозащитных мероприятий. Уфа, 1995; Кабиров Р.Р. Альготестирование и альгоиндикация (методические аспекты, практическое использование). Уфа, 1995.
- Водоросли и лишайники. Под ред. М. М. Голлербах. — М., 1977.
- Гарибова Л. В. и др. Низшие растения. — М., Изд-во Моск. ун-та, 1975.
- Горбунова Н. П. Альгология: Учеб. пособие для вузов по спец. «Ботаника». — М.: Высш. шк., 1991. — 256 с.
- Дьяков Ю. Т. Введение в альгологию и микологию — М.: МГУ, 2000. — 192с.
- Жизнь растений. В 6-ти т. Т. 3. Водоросли, лишайники / Под ред. А. А. Федорова. — М.: Просвещение, 1977. — 487 с.
- Курс низших растений: Учебник для студентов ун-тов / Великанов Л. Л., Гарибова Л. В. Горбунова Н. П., Горленко М. В. и др.; Под ред. М. В. Горленко. — М.: Высш. шк., 1981. — 504 с.
- Саут Р., Уиттик А. Основы альгологии. — М.: Мир, 1990.


text:
2018 йылға республикала ҡан тамырҙары үҙәгенең киң селтәре барлыҡҡа киләсәк
Башҡортостандың Һаулыҡ һаҡлау министрлығы быйыл республикала төбәк ҡан тамырҙары үҙәктәре селтәренә тағы ла бер үҙәкте Октябрьский ҡалаһында өҫтәргә ниәтләнә. Бының турала матбуғат конференцияһында БР һаулыҡ һаҡлау министры Георгий Шебаев хәбәр итте.
— Ҡан тамырҙары үҙәге – ул йөрәкте һәм ҡан тамырҙарын тикшерергә мөмкин булған, кабинетта торған, ябай абстракт ангиограф түгел. Бында билдәле бер логика һалынған. Күкрәк эргәһендә һәм йөрәк тирәһендә ауыртыуға зарланған пациент беренсе «алтын» сәғәт дауамында йәки яҡындағы беренсел ҡан тамыры бүлексәһенә, йәки төбәк үҙәгенә килтерелә. Бында инде тикшеренеү маршруты яҙылған: томографта тикшереү, тибы буйынса мейәлә ҡан әйләнешенең боҙолоуын билдәләү. Иң күбендә дүрт сәғәт ярым эсендә ауырыуға кәрәкле ярҙам күрһәтелергә, тикшеренеүҙәр үткәрелергә һәм артабанғы дауалау планы билдәләнергә тейеш.
Былтырҙан алып төбәк ҡан тамырҙары үҙәге Стәрлетамаҡта, Өфөнөң 21-се, 22-се дауаханаларында һәм кардиологик диспансерында эшләй. Хәҙер республиканың тағы ла бер ҡалаһында ҡан тамырҙары ауырыуы менән пациенттарға ашығыс ярҙам күрһәтеүсе учреждение барлыҡҡа киләсәк.
— 2018 йылға республиканың бөтә территорияһында, халҡыбыҙ өсөн махсус ярҙам яҡын булһын өсөн, бындай үҙәктәр урынлаштырырға планлаштырабыҙ, — тип комментарий бирҙе министр.
Иҫегеҙгә төшөрәбеҙ, Башҡортостанда халыҡтың үлеме сәбәптәре структураһында беренсе урында нәҡ ҡан әйләнеше системаһы ауырыуҙары тора.


text:
Төркиә эшҡыуарҙары Башҡортостандан хеҙмәттәштәре менән хеҙмәттәшлек мәсьәләләрен тикшерәсәк
ӨФӨ, 2014 йыл, 16 сентябрь. /«Башинформ» мәғлүмәт агентлығы, Илья Спиридонов/.
22-23 сентябрҙә Башҡортостанға рәсми сәфәр менән Төркиәнең Эшҡыуарҙар һәм сәнәғәтселәр конфедерацияһы (TUSKON) вәкилдәре киләсәк. Бының тураһында «Башинформ» агентлығына «Рәсәй таянысы»ның Башҡортостан төбәк бүлексәһенән хәбәр иттеләр.
Төҙөлөш, төҙөлөш материалдары, күсемһеҙ милек, ауыл хужалығы һәм еңел сәнәғәт кеүек тармаҡтарҙа эшләүсе Төркиә эшҡыуарҙары республиканың бизнес-йәмғиәте вәкилдәре менән һөйләшеүҙәр алып барасаҡ һәм хеҙмәттәшлек мәсьәләләрен тикшерәсәк.
Сара программаһы тарафынан «Инмаш» техник паркка (Стәрлетамаҡ), «Хладокомбинат» күмәртә-ваҡлап һатыу кампанияһына (Салауат), Затон баҙарының сауҙа базаһына (Өфө), шулай уҡ «Уралстройиндустрия» күргәҙмәһенә барыу ҡаралған.
Төркиәнең Эшҡыуарҙар һәм сәнәғәтселәр конфедерацияһы (TUSKON) 2005 йылда Истамбулда булдырылған. Уның составына 202 бизнес-ассоциация, 52 мең бизнесмен инә. «TUSKON»-дың төп бурыстарының береһе – донъяның эшлекле йәмғиәтенә интеграциялау барышында Төркиә бизнесмендарына булышлыҡ итеү.


text:
Өфөлә яңы «Атлантика» бассейны төҙөлә башлаясаҡ
Бөгөн, 17 октябрҙә, Комсомол һәм Урман техникумы урамдары сатында урынлашасаҡ яңы йөҙөү комплексы нигеҙенә тәүге таш һаласаҡтар.
2015 йылға Өфөлә өс бассейн төҙөйәсәктәр – «Йүрүҙән» туҡталышы районында, «Машина эшләүселәр» Мәҙәниәт һарайы эргәһендә, Комсомол һәм Урман техникумы урамдары сатында, тип хәбәр итте «Башинформ»ға «Атлантика» бассейндары” яуаплылығы сикләнгән йәмғиәте хакимиәте вәкиле Сергей Семенов.
Йөҙөү комплексы 25, 12,5 һәм 12,5 метр оҙонлоғондағы өс бассейндан торасаҡ, шулай уҡ унда дүрт спорт залы һәм фитнес-кафе буласаҡ. Проект буйынса ул тәүлегенә ике меңгә тиклем кеше ҡабул итә аласаҡ.
Тәүге нигеҙ ташы һалыу тантанаһы 14 сәғәт 30 минутта башланасаҡ.
«Коммерсант» гәзите мәғлүмәттәренә ҡарағанда, «Атлантика» бассейндары» яуаплылығы сикләнгән йәмғиәте Өфөлә теркәлгән. Санкт-Петербургта 20 йөҙөү бассейнынан торған селтәр төҙөү проектын бойомға ашыра. Kartoteka.ru порталы мәғлүмәттәре буйынса, компанияның устав капиталы 20 мең һум тәшкил итә (компанияның үҙенең мәғлүмәттәре буйынса – 1 миллион һум).


text:
Баш ҡалала «Урал төҙөлөш индустрияһы-2011» форумы асылды
Өфөнөң Спорт һарайында 20 сентябрҙә «Урал төҙөлөш индустрияһы-2011» XXI халыҡ-ара махсус күргәҙмә-форумы һәм «Төҙөлөштә энергияны һаҡлау» II махсус күргәҙмәһе асылды.
«Урал төҙөлөш индустрияһы-2011» — Башҡортостанда хаҡлы рәүештә төп төҙөлөш бизнес-форумы булып киткән ҙур махсус проекттарҙың береһе.
Сараны Башҡортостан Республикаһының Сауҙа-сәнәғәт палатаһы ярҙамында Башҡортостан күргәҙмә компанияһы ойоштора. Шулай уҡ Башҡортостандың Төҙөлөш һәм архитектура буйынса дәүләт комитеты һәм республиканың Торлаҡ-коммуналь хужалыҡ министрлығы форум үткәреүҙә булышлыҡ итә. Рәсәй Төҙөүселәр союзы генераль партнер булып сығыш яһаһа, күргәҙмәләрҙе үткәреүҙә Аҙ ҡатлы һәм коттедждар төҙөлөшө милли агентлығы ярҙам күрһәтә.
Форумды асыу тантанаһында республика Хөкүмәтенең Премьер-министр урынбаҫары Сергей Афонин, Төҙөлөш һәм архитектура буйынса дәүләт комитеты рәйесе Хәлит Мәхмүтов, Сауҙа-сәнәғәт палатаһы башлығы Юрий Пустовгаров һәм башҡалар ҡатнашты.
Форумда Рәсәйҙең 21 төбәгенән 150-нән ашыу предприятие, шулай уҡ сит ил компаниялары вәкилдәре ҡатнаша. Күргәҙмәлә ҡатнашыусы республика предприятиелары араһында — «Салауатстекло» асыҡ акционерҙар йәмғиәте, «Радуга-экспо», «Энергияны һаҡлаусы технологиялар».
Форумда яңы төҙөлөш һәм эшкәртеү материалдары, инструкциялар һәм технологиялар, төҙөлөш ҡорамалдары, махсус техника, махсус кейем һәм башҡа күп нәмәләр тәҡдим ителә.
«Аҙ ҡатлы төҙөлөш» махсус күргәҙмә проекты йорт төҙөү өлкәһендәге яңы технологиялар һәм ҡаҙаныштар менән таныштыра. «Төҙөлөштә энергияны һаҡлау» экспозицияһы яңы энергияны һаҡлау технологияларына йүнәлтелгән.
Форумда түңәрәк өҫтәл, семинарҙар, конкурстар үткәреү ҡаралған. Шулай уҡ «Мисс төҙөлөш» конкурсын да үткәреү планлаштырыла.
«Урал төҙөлөш индустрияһы-2011» форумы дүрт көн дауамында 23 сентябргә тиклем дауам итәсәк.


text:
Ғинуар айының пенсия һәм пособиеларын 26 декабрҙә түләй башлайҙар
2010 йылдың ғинуар айынының пенсияһы яңы үҙгәртелгән күләм менән республикала – 26 декабрҙә, ә Өфөлә — 25 декабрҙә түләнелә башлай. Рәсәй Федерацияһы Пенсия фондының Башҡортостан бүлегендә раҫлауҙарынса, 2 – 4 ғинуарҙа таратыласаҡ пенсия алдан уҡ бирелә башлаясаҡ.
2010 йылдың 5 ғинуарынан “Рәсәй почтаһы” пенсия һәм пособиеларҙы график буйынса тапшырасаҡ.
Пенсияһы менән башҡа түләүҙәр бергә йәшәү минимумына етмәгән пенсионерҙарға ғинуар айының пенсияһы Башҡортостанда билдәләнгән федераль социаль түләүҙең суммаһы иҫәпкә алынып түләнеләсәк.
Ғинуар айының пенсия һәм пособиеларын ваҡытынан алда тапшырыу - Рәсәй Пенсия фонды өсөн яңы йыл алдынан ҡәҙимге күренеш. Башҡортостанда бөтәһе 1 миллион 35 мең кеше пенсия ала, шуларҙың 32проценты — кредит ойошмалары аша, 68 проценты “Рәсәй почтаһы” аша хеҙмәтләндерелә.


text:
Өфөлә полковник Шәрип Миңлеғоловҡа мемориаль таҡта асылды
Өфөлә Һауа десанты ғәскәрҙәре көнөн билдәләү сиктәрендә полковник Шәрип Миңлеғоловҡа мемориаль таҡта асыу тантанаһы үтте. Сараны ойоштороусылар булып Башҡортостандың «Ҡанатлы гвардия» комитеты сығыш яһаны.
Шәрип Хәби улы Миңлеғолов Бөйөк Ватан һуғышында, Венгрия, Чехословакия, Афғанстандағы хәрби операцияларҙа ҡатнашҡан. Александр Невский, Ҡыҙыл Йондоҙ, Ҡыҙыл Байраҡ, II дәрәжә Ватан һуғышы ордендары, шулай уҡ бер нисә миҙал, шул иҫәптән «Хәрби ҡаҙаныштары өсөн» миҙалы менән наградланған.
Мемориаль таҡта Революцион урамы, 66 адресы буйынса урынлаштырылды, тип хәбәр иттеләр Өфө хакимиәтенең мәғлүмәт-аналитика бүлегенән.


text:
Рөстәм Хәмитов «Берҙәм Рәсәй» төбәк бүлексәһенең әүҙем ағзалары менән осраштыФото: Олег Яровиков
Рөстәм Хәмитов «Берҙәм Рәсәй» төбәк бүлексәһенең әүҙем ағзалары менән осрашты
Рөстәм Хәмитов «Берҙәм Рәсәй» төбәк бүлексәһенең әүҙем ағзалары менән осраштыФото: Олег Яровиков
ӨФӨ, 2016 йыл, 5 август. /«Башинформ» мәғлүмәт агентлығы, Арина Рәхимҡолова/.
Башҡортостан Башлығы Рөстәм Хәмитов Өфөлә «Берҙәм Рәсәй» партияһы төбәк бүлексәһенең әүҙем ағзалары менән осрашты. Сарала Өфө һәм Өфө районының меңгә яҡын партия ағзаһы ҡатнашты. Унда «Берҙәм Рәсәй»ҙең төбәк бүлексәһе секретары, Башҡортостан Дәүләт Йыйылышы рәйесе Константин Толкачев, партияның төбәк башҡарма комитеты етәксеһе Рәмзил Ишһарин һәм ҡала хакимиәте башлығы Ирек Ялалов сығыш яһаны.
Хәҙер, һайлауға тиклем айҙан ашыу ваҡыт ҡалғас, әүҙем эшләү һәм партия идеяларын алға һөрөү өсөн хәл иткес мәл етте, тип һыҙыҡ өҫтөнә алды төбәк Башлығы. Көслө конкуренция шарттарында һайлаусыларҙың власҡа мөнәсәбәтен белеү мөһим.
«Республика власы булған проблемаларҙы таный һәм уларҙы хәл итеү юлдарын эҙләй. Беҙ тәнҡиттән ҡурҡмайбыҙ, конструктив ҡарарҙар өсөн асыҡбыҙ. Бурысыбыҙ — йәмғиәтте туплау, тәү сираттағы бурыстарҙы хәл итеү өсөн мөмкин тиклем күберәк кешене йәлеп итеү. Мин ошо залда үтә ҡатмарлы мәсьәләләрҙе хәл итеү менән шөғөлләнеүселәрҙе күрәм», — тине Рөстәм Хәмитов.
«Берҙәм Рәсәй» партияһының етди ҡаҙаныштары бар, тип билдәләне республика етәксеһе. Уның 40-тан ашыу проекты уңышлы үтәлә. «Реаль эштәр» проекты быға сағыу миҫал булып тора, уның барышында былтыр граждандарҙың 900-ҙән ашыу башланғысы тормошҡа ашырылған. Рөстәм Хәмитов киләһе йылда республика, ҡала бюджеты һәм граждандар ҡатнашлығындағы ихата һәм йорт яны биләмәләрен ремонтлау программаһына кире ҡайтырға тәҡдим иттте.
«Партия бөтә иғтибарын халыҡ менән эшләүгә йүнәлтергә тейеш. «Кешеләр өсөн эшләргә» лозунгы бер ҡасан дә үҙенең әһәмиәтен юғалтмаясаҡ. Бындай эште һайлау алдынан ғына түгел, һәр ваҡыт башҡарырға кәрәк. Партияның яуаплылығы аныҡ, ҡасаба, ҡала, республика кимәлендәге реаль эштәр аша сағыла», — тине Рөстәм Хәмитов.
Төбәк етәксеһе 2019 йылда Башҡортостан Республикаһы ойошторолоуҙың 100 йыллығын билдәләү уңайынан йөҙ яңы объект төҙөргә тәҡдим итте.
Залда ултырыусыларҙың барыһы ла — ҙур команданың бер өлөшө, тине Рөстәм Хәмитов. Берләшкән осраҡта ғына «Берҙәм Рәсәй»ҙең бөтә ағзалары һайлаусыларҙың наказдарын үтәй ала.


text:
Инвесторҙар сусҡасылыҡ комплексы төҙөлөшөнә 12 млрд һумға тиклем аҡса һалырға әҙер
«Разгуляй» төркөмө» асыҡ акционерҙар йәмғиәте Башҡортостанда сусҡасылыҡ комплексы төҙөлөшөнә 10-дан 12 миллиард һумға тиклем аҡса һалырға әҙер. Төбәктә шәкәр производствоһын модернизациялау менән бер рәттән, был мәсьәлә Башҡортостан Президенты Рөстәм Хәмитовтың «Разгуляй» төркөмө» асыҡ акционерҙар йәмғиәте Директорҙар советы рәйесе Рөстәм Мирғәлимов менән осрашыуында тикшерелде.
— Беҙ республикала 400-500 мең башҡа иҫәпләнгән сусҡасылыҡ комплексы төҙөлөшө вариантын ҡарайбыҙ. Был проект сусҡалар үрсетеүҙән тыш, ит эшкәртеүҙе лә күҙ уңында тота. Инвестицияларҙың дөйөм күләме 10–12 миллиард һум тәшкил итәсәк, — тип хәбәр итте Рөстәм Мирғәлимов.
Әгәр проект хуплау тапһа, инвесторҙар уны киләһе йылдың яҙында уҡ тормошҡа ашыра башлауға тотонорға әҙер.


text:
Азатлыҡ радиоһын тыңлаусыларға мәғлүмдер, быйыл мартта Белорет районы эске эштәр бүлегенең йәмәғәт именлеге етәксеһе майор Илшат Мырҙағәлин юҡҡа сыҡҡайны. Ул тыуған ауылы Инйәр ҡасабаһы эргәһендәге Яңы Хәсәнгә атай йортона ҡайта һәм мәке уйыр өсөн Инйәр йылғаһы буйына китә. Артынан эҙләп барғас йылға буйында уның камзулын, быймаларын һәм ломын ғына табалар. Ҡотҡарыу-табыу хеҙмәте йылғаның боҙон аҡтарып эҙләһә лә майор табылмай. Ә бит кеше кәбән эсендәге энә түгел, етмәһә республикалағы иң ҙур райондың милицияһы башлығы урынбаҫары. Эҙләп тә табылмағас уны үлгәнгә иҫәпләп урынына яңы кеше ҡуйғандар, ваҡиға онотолоп барғанда Илшат Мырҙағәлинды яңыраҡ Силәбелә тапҡандар.
Тәфтиш ваҡытында ул ысынлап та боҙ аҫтына сумыуын, ниндәйҙер ҡөҙрәт менән тере ҡалыуын бәйән иткән. Уның тасуирлауына ҡарағанда, майор боҙ аҫтынан ҡалҡып сыҡҡас һыулы өҫ кейеме, ялан тәпәй, әйтелеүенсә уның быймалары яр буйында ятып ҡалған, юл буйына сыҡҡан һәм машина туҡтатып башы һуҡҡан яҡҡа киткән. Артанан Илшат Мырҙағәлин Өфөгә килеп юлыға, бында Силәбегә тиклем билет алып шунда юллана. Сөнки ят паспорт тап Силәбе кешеһенеке була. Һуңынан аңлатыуынса майор уны күптән Белорет милицияһы эргәһендә тапҡан һәм кәрәге тейер бәлки тип һалып ҡуйған булған.
Силәбелә ул һаҡсы булып эшләй, һыуға төшөп туңған аяҡтарын дауалай.
Хәҙер Белоретта ғына түгел, Республика эске эштәр министрлығында баш ваталар- үлгән милиционерҙы нисек терелтергә, уны язаларғамы, ярлыҡарғамы. Сөнки һөйләүҙәре буйынса уйын залдарына йөрөргә яратҡан милиция чиновнигы төрлө банктарҙан һәм таныштарынан ҙур сумма аҡса алып түләмәгән, эҙен юйыр өсөн йәнәһе лә үлде тигән фараз килтереп сығарған.


text:
Өфөлә Еңеү паркында сәскәләр һалыу тантанаһы үттеФото: Олег Яровиков
Өфөлә Еңеү паркында сәскәләр һалыу тантанаһы үтте
Өфөлә Еңеү паркында сәскәләр һалыу тантанаһы үттеФото: Олег Яровиков
Ватанды һаҡлаусылар көнөндә, Башҡортостандың баш ҡалаһының Еңеү паркында Мәңгелек утҡа һәм Советтар Союзы Геройҙары Александр Матросовҡа һәм Миңлеғәли Ғөбәйҙуллинға сәскәләр һалдылар. Тантаналы сарала Башҡортостан Республикаһы Президенты Мортаза Рәхимов, Башҡортостан Республикаһы Дәүләт Йыйылышы –Ҡоролтай рәйесе Константин Толкачев, Башҡортостан Республикаһы Хөкүмәте Премьер-министры Раил Сарбаев һәм башҡа рәсми кешеләр ҡатнашты.
Быйылғы Еңеү паркындағы Ватанды һаҡлаусыларға арналған тантанала Бөйөк Еңеүҙең 65 йыллығы байрамы яҡынлашыуы ла асыҡ һиҙелде. Сәскәләр һалыу тантанаһынан һуң 1942-1943 йылдарҙа Төп Кавказ һыртын обороналауға һәм унда ҡатнашҡан Башҡортостан яугирҙарына арналған “Ҡаһарманлыҡ” хәрби-тарихи реконструкция күрһәтелеүе лә осраҡлы түгел.
Бар Рәсәйҙәге кеүек үк, Башҡортостанда ла фиҙаҡәр хәрби хеҙмәт тамыры менән быуаттарға тоташҡан йола һанала. Халыҡ хикәйәттәрендә лә, рәсми документтарҙа ла 1812 йылдағы Ватан һуғышында ҡатнашҡан 20 башҡорт полкының батырлыҡтары сағылдырылған. 700 меңдән ашыу улын Башҡортостан Бөйөк Ватан һуғышы йылдарында немец-фашист илбаҫарҙарына ҡаршы көрәшкә ебәргән, 300 меңдән ашыу яҡташыбыҙ яу яландарында башын һалған. Улар хаҡында Еңеү паркындағы гранит таштар һөйләй.
Республика территорияһында 20-нән ашыу берләшмәләр һәм частар ойошторолған һәм хәрби походын башлаған. 500 меңдән ашыу яҡташыбыҙ орден һәм миҙалдар менән бүләкләнгән, 278-е Советтар Союзы Геройы исемен алған, 37-һе – Дан орденының тулы кавалеры, штурмлаусы-осоусы Муса Гәрәйев ике тапҡыр Советтар Союзы Геройы булған. Александр Матросовтың исеме Тыуған илгә тоғролоҡтоң, үҙеңде фиҙа ҡылыуға әҙерлектең хрестоматиялы символына әүерелгән.
Батырлыҡ һәм ҡаһарманлыҡ йолаларын интернациональ бурысын үтәп, Афғанстанды үткән, 20-се быуаттың 90-сы йылдарында элекке СССР биләмәһендә локаль конфликттарҙы бөтөрөүҙә ҡатнашҡан егеттәребеҙ дауам итте. Туғыҙ мең ярым башҡортостанлылар — афған һуғышында, 14 мең яҡташыбыҙ Төньяҡ Кавказдағы контртеррористик операцияла ҡатнашты. Батырлыҡ һәм хәрби бурысын өлгөлө үтәгәне өсөн 1599 яугир-афғансы һәм 1254 локаль конфликтта ҡатнашыусы дәүләт наградалары менән бүләкләнде.
Башҡортостан егеттәре РФ Ҡораллы көстәрендә яҡшы хеҙмәт итә, һәм һәр урындан улар хаҡында йылы һүҙҙәр генә ишетелә. Республика хәрби хеҙмәткә саҡырыу кампанияларын үткәреү буйынса Рәсәйҙә гел алдынғы урында килә, башҡа төбәктәргә ҡарағанда Башҡортостан Рәсәй Армияһын кадрҙар менән күберәк тәьмин итә. 2009 йылда республиканан 22 меңдән ашыу һалдат саҡырылған. Йыл һайын офицер һөнәрен һайлаған 500 егет хәрби училищеларға уҡырға инә, ә илебеҙҙең хәрби белем биреү учреждениеларында Башҡортостандан бөтәһе 1500 курсант белем ала.


text:
Фото:
Сибайҙа тәмәке тартыуға ҡаршы велоуҙыш үтте
Фото:
«Сибай үлемесле тәмәке фабрикаһын төҙөүгә ҡаршы» исемле велоуҙыш Сибай ҡалаһында үтте. Акцияла йәштәр – студенттар, эшҡыуарҙар, экологтар, эшселәр һәм медицина хеҙмәткәрҙәре ҡатнашты. Ҡаланың «Тәҡүә» йәмиғ мәсете имам-хатибы Әғләметдин Ғәзизов велоуҙышта ҡатнашыусыларҙы сәләмләне һәм уларҙан ҡалала тәмәке фабрикаһын төҙөүгә ҡаршы мөрәжәғәтнамә аҫтында ҡул ҡуйыуын һораны. Велоуҙышты ойоштороусылар тәмәкенең зыяны тураһында плакаттар әҙерләгән. Улар тәмәке фабрикаһын төҙөү өсөн ҡаралған урында, ҡала майҙанында һәм башҡа урындарҙа урынлаштырылды.
— Властың бурысы – дөрөҫ булған берҙән-бер юлды һайлау: тәмәке компанияһы менән хеҙмәттәшлек итеүҙән баш тартыу, — тип һөйләне «Башинформ» агентлығына акцияны ойоштороусыларҙың береһе, «Айыҡ Башҡортостан» хәрәкәтенең рәйестәше Роберт Дәүләтшин. – 2010 йылда Владимир Путин тәмәкегә ҡаршы концепция ҡабул итте, ә Рөстәм Хәмитов Башҡортостан Республикаһында Рәсәй сәйәсәте мәктәбен тамамлаусылар менән осрашыу барышында, «Тәмәкеһеҙ республика» проектын тикшереп, илдә һәм донъяла тәмәкегә ҡаршы хәрәкәт киң тарала барған осорҙа бының айырыуса мөһим булыуын билдәләне.
Тәмәке фабрикаһын төҙөү хәүефе янағанлыҡтан Сибайҙа алкоголизм, наркомания һәм тәмәке тартыуға ҡаршы көрәш буйынса Владимир Путиндың тәмәкегә ҡаршы концепцияһына ярҙам итеү комитеты булдырылды, тип хәбәр итте Роберт Дәүләтшин. Уның составына наркологтар, хоҡуҡ һаҡлаусылар һәм республиканың йәмәғәт ойошмалары етәкселәре инде. Рәсәйҙең баш санитар табибы Геннадий Онищенко, Рәсәй тәмәкегә ҡаршы коалицияһы рәйестәше Дарья Халтурина һәм Бөтә донъя һаулыҡ һаҡлау ойошмаһының «Тәмәке тартыуға ҡаршы көрәш буйынса программа» проектының координаторы Энди Хартсхорн исеменә ҡалала предприятие төҙөүгә юл ҡуймау үтенесе менән мөрәжәғәтнамә ебәрелде.


text:
Өфө февралдәге бөтә донъя мотоуҙыштарына әҙер
Кесаҙна, 12 ғинуарҙа, Башҡортостан Республикаһы Хөкүмәте Йортонда БР Хөкүмәте Премьер-министры урынбаҫары Салауат Сәғитов рәйеслегендә боҙҙа мотоуҙыш буйынса шәхси донъя чемпионатының 2-се финалына әҙерлек һәм уны үткәреүгә арналған эш кәңәшмәһе үтте. Хәтерегеҙгә төшөрәйек, был сара ағымдағы йылдың 9-13 февралендә үтәсәк.
Ҡаланың был ваҡиғаға әҙерлеге тураһындағы отчет менән республиканың йәштәр сәйәсәте һәм спорт министры Александр Никерин, Рәсәй Мотоциклет спорты федерацияһының вице-президенты, БР мотоциклет федерацияһы башҡарма комитеты рәйесе Риф Сәйетгәрәев һәм Өфө ҡалаһы ҡал округы хакимиәте башлығы урынбаҫары Рәмил Дилмөхәмәтов сығыш яһаны.
Бөгөнгө көндә финанс мәсьәләһе генә хәл ителеп бөтмәгән, смета БР Финанс министрлығы менән раҫлана. Ҡалған мәсьәләләр эш тәртибендә хәл ителә.
Республика бындай кимәлдәге мотоярыштарҙы беренсе тапҡыр ғына ҡабул итмәй, шуға күрә барыһы ла тиерлек әҙер.
Турнирҙа донъяның иң көслө 18 мотоуҙышсыһы ҡатнашасаҡ, улар бер нисә финалда иң яҡшыларын билдәләйәсәк. Ярыш системаһы тураһында Риф Сәйеттгәрәев һөйләне. Өфө этабында еңгән чемпионға ниндәй бүләк буласағы әле билдәле түгел, — уның автомобиль булыуы ла ихтимал.
Чемпионат киң мәғлүмәт сараларында һәм телевидениела киң яҡтыртыласаҡ, уҙыштар үтәсәк «Төҙөүсе» стадионынан тапшырыуҙар алып барыу мәсьәләһе тикшерелә. 2-се финал ваҡытында матбуғат үҙәге эшләйәсәк, киң мәғлүмәт саралары вәкилдәре өсөн брифингылар ойоштороласаҡ.
Билет программаһы ла әҙерләнгән (билеттарҙың хаҡы 150 һумдан башлана), алынған табыш Башҡортостанда мотоспортты үҫтереүгә йүнәлтеләсәк. «Төҙөүсе»лә тамашасылар һәм ҡунаҡтар өсөн 7-8 йәмәғәт туҡланыу урыны эшләйәсәк, ярыштар символикаһы төшөрөлгән сувенир продукцияһы менән сауҙа итеү ойоштороласаҡ.
Өс тиҙ ярҙам машинаһы турнир көндәрендә көйәрмәндәр, ойоштороусылар һәм спортсыларҙың сәләмәтлеге һағында торасаҡ.
Суд коллегияһының составы раҫланған, унда халыҡ-ара уйындар үткәреүҙә тәжрибәһе булған арбитрҙар ингән.
Төп тамашаның ҡорос аттарҙағы рыцарҙарҙың боҙҙағы ярышы булыуын белеп, ойоштороусылар чемпионатты асыу һәм ябыу тантаналарын, шулай уҡ еңеүселәрҙе наградлауҙы оҙаҡҡа һуҙмаҫҡа вәғәҙә итә.